ملیۆنێك و 450 هەزار كەس بە كۆرۆنا مردوون و سەرووی سێ هەزار كەسیان هی هەرێمی كوردستانە\n:: AM:11:29:28/11/2020 \nسەرەڕای ئەوەی كە ژمارەی حاڵەتەكانی مردن بە هۆی كۆرۆنا لە هەڵكشاندایە و لەم رۆژانە زۆرترین كەس بە كۆرۆنا دەمرن، بەڵام بەرهەمهێنانی كۆمەڵیك پێكوتە و لێدانیان لە خەڵك لە مانگی داهاتووەوە پێ دەچێت پاشەكشە بە حاڵەتەكانی مردن بكات. سێ رۆژ لەمەوبەر ژمارەی پێوانەیی مردن بەهۆی كۆرۆنا شكێنرا و 12 هەزار و 243 كەس تەنیا لە یەك رۆژدا مردن.\nبەگوێرەی worldometers لە دنیادا سەرووی 62 ملیۆن كەس تووشی كۆرۆنا بوون و لەو ژمارەیەش نزیكەی ملیۆنیك و 450 هەزار كەس گیانیان لە دەست داوە و نزیكەی 43 ملیۆن كەسیش چاك بوونەتەوە.\nچارتەكە هێشتا رووی لە هەڵكشانە و بەرەو خوارەوە خۆی كووڕ نەكردووەتەوە.\nكاتیك سەیری ئاماری رۆژانەی تووشبوون بە كۆرۆنا لە دنیادا دەكەین، بۆمان دەردەكەوێت چارتەكە هێشتا رووی لە هەڵكشانە و بەرەو خوارەوە خۆی كووڕ نەكردووەتەوە.\nبۆ نموونە تەنیا دوێنی هەینی 613 هەزار كەس لە دنیادا تووشی كۆرۆنا بوون. ژمارەی پێوانەیی تووشبوون بە كۆرۆنا لە 13ی ئەم مانگە تۆمار كرا و لەو رۆژەدا 662 هەزار كەس تووشی كۆرۆنا بوون. ژمارەی تووشبوون بە كۆرۆنا هێشتا زۆر بەرزن، بۆیەش ژمارەكە تا بەرزتر بێت دەبێت چاوەڕوانی قوربانیی زیاتر بكەین.\nلە ماوەی سێ رۆژدا سەرووی 36 هەزار كەس لە دنیادا بە كۆرۆنا مردوون.\nلە ئاماری رۆژانەی مردن بە كۆرۆنا دۆخەكە زۆر خراپترە و تەنیا لە ماوەی سێ رۆژدا سەرووی 36 هەزار كەس لە دنیادا بە كۆرۆنا مردوون. بەرزترین ژمارەی مردن بە كۆرۆنا 25ی ئەم مانگە تۆمار كرا كە بە هۆیەوە 12 هەزار و 243 كەس بە نەخۆشییەكە مردن.\nئاماری مردن بە هۆی كۆرۆنا بۆ ماوەی چەندان مانگ لە نێوان چوار تا شەش هەزار حاڵەت لە یەك رۆژدا بوون، بەڵام لە سەرەتای ئەم مانگەوە ئامارەكان بە خێرایی هەڵكشاون و رۆژ نییە زیاتر لە 10 هەزار كەس بە كۆرۆنا نەمرن.\nپێشتر زانایان و پسپۆڕانی تەندروستی لە ئەگەری زیادبوونی ژمارەی تووشبوون بە كۆرۆنا و قوربانیانی ئەم نەخۆشییە لەگەڵ هاتنی وەرزی سەرما هۆشدارییان دابوو، چەند مانگی داهاتووش زۆر سەخت دەبێت و دۆخەكە ئەوە دەخوازێت رێوشوێنەكان بەرانبەر ئەو نەخۆشییە مەترسیدارە توندوتۆڵتر بكرێن.\nلەم وڵاتە 271 هەزار كەس گیانیان لە دەست داوە\nبەپێی ئامارەكانی دنیا ئەمەریكا بە یەكەم وڵات دێت كە زۆرترین قوربانی و تووشبووی كۆرۆنای هەبووە. لەم وڵاتە سەرووی 13 ملیۆن كەس تووشی كۆرۆنا بوون و لەو ژمارەیەش 271 هەزار كەس گیانیان لە دەست داوە و نزیكەی هەشت ملیۆن كەسیش چاك بوونەتەوە.\nهیندستان لە ژمارەی تووشبوون بە كۆرۆنا لە ریزبەندی دووەمدا دێت، بەڵام لە ژمارەی قوربانیان بەڕازیل ریزبەندی دووەمی هەیە. لە هیندستان نۆ ملیۆن و 351 هەزار كەس تووشی كۆرۆنا بوون و 136 هەزار كەسیش گیانیان لە دەست داوە. لە بەڕازیل سەرووی شەش ملیۆن كەس تووشی كۆرۆنا بوون و 171 هەزار كەسیش گیانیان لە دەست داوە.\nرووسیا، فڕەنسا، ئیسپانیا و بەریتانیا لە پلەكانی دواتردا دین. ئێران لە ریزبەندی 15ی وڵاتان هەڵكەوتووە و 922 هەزار كەس لەم وڵاتە تووشی كۆرۆنا بوون و سەرووی 47 هەزار كەسیش مردوون.\nعێراق لە ریزبەندی 21ی وڵاتان هەڵكەوتووە و 547 هەزار كەس لەم وڵاتە تووشی كۆرۆنا بوون\nعێراق لە ریزبەندی 21ی وڵاتان هەڵكەوتووە و 547 هەزار كەس لەم وڵاتە تووشی كۆرۆنا بوون و 12 هەزار و 167 كەس گیانیان لە دەست داوە و 476 هەزار كەسیش چاك بوونەتەوە.\nلە هەرێمی كوردستانیش دۆخەكە هەرچەندە لەمدواییانە باشتر بووە، بەڵام هێشتا رۆژانە لە نێوان 20 تا 30 كەس بە كۆرۆنا دەمرن و بە سەدان كەسیش تووشی ڤایرۆسەكە دەبن.\nلە هەریمی كوردستان، 95 هەزار و 638 كەس تووشی كۆرۆنا بوون\nبەپێی ئامارەكانی وەزارەتی تەندروستی حكوومەتی هەریمی كوردستان، 95 هەزار و 638 كەس تووشی كۆرۆنا بوون و لەو ژمارەیەش 59 هەزار كەس چاك بوونەتەوە و سێ هەزار و 104 كەس گیانیان لە دەست داوە.\nئەوەی مایەی دڵخۆشییە بریتییە لەو هەواڵانەی لەسەر بەرهەمهێنان و سەركەوتنی كۆمەڵێك پێكوتە بڵاو دەكرێنەوە.\nلە دوو هەفتەی رابردوو كۆمپانیاكانی فایزەر-بایۆن تیك و مۆدیرنا و ئاسترازانكا سەركەوتنیان لە بەرهەمهینانی پیكوتەكە راگەیاند و پێشبینی دەكرێت لە نیوەی دووەمی مانگی داهاتووەوە دەست بە لێدانی پێكوتەكە لە ئەمەریكا و ئەوروپا بكرێت.\nوڵاتان لە كڕین و دابینكردنی پێكوتەكە بۆ هاووڵاتییانیان لە كێبەركێدان و لەم رۆژانە ئەوە بڵاو بووەوە عێراقیش 10 ملیۆن پێكوتەی كڕیوە، بەڵام دیار نییە كەی و چۆن دەگەن.\nهەر كاتێك گەیشت هەرێمی كوردستان پشكی خۆی وەردەگرێت.\nدكتۆر ئاسۆ حەوێزی گوتەبێژی وەزارەتی تەندروستی حكوومەتی هەرێمی كوردستان بۆ "وشە" ئاماژەی دا، ئەو پێكوتانە بەشی هەرێمی كوردستانیشی تێدایە و هەر كاتێك گەیشت هەرێمی كوردستان پشكی خۆی وەردەگرێت.\nئەو رەتی دەكاتەوە لەم زستانەدا پێكوتەكە بگات، چونكە تا بەرهەمهێنانی پێكوتەكان و گەیشتنیان كە پێویستی بە كۆمەڵێك رێوشوێن هەیە، چەند مانگیك دەخایەنێت.\nكەوایە تا گەیشتنی پێكوتەكان و تەنانەت دوای گەیشتنی پێكوتەكانیش پێویست دەكات خەڵك لە رێنوێنییەكانی خۆپارێزی بەردەوام بن و ئەگەر پێكوتەكەش بگات، ئەوا بەشی هەموو دانیشتووانی هەریم ناكات و لە دابەشكردنیاندا رەچاوی ئەولەویەتی تەمەن و پیشەكان دەكرێت.


سەرۆکی حکومەتی هەرێم سەردانێکی نهێنی بۆ تورکیا ئەنجام دەدات.. سپی زانیاری ورد بڵاودەکاتەوە\nسەرۆکی حکومەتی هەرێم سەردانێکی نهێنی بۆ تورکیا ئەنجام دەدات\nسەرۆکی حکومەتی هەرێم، مەسرور بارزانی لە مانگی رابردوودا سەردانێکی نهێنی بۆ تورکیا کردووەو لەگەڵ گەورە بەرپرسانی ئەو وڵاتانە کۆبۆتەوە.\nبەپێی ئەو زانیاریانەی دەست " سپی " کەوتووە، لە هەفتەی دووەمی مانگی نیساندا، مەسرور بارزانی بە سەردانێکی نهێنی چۆتە وڵاتی تورکیا و چاوی بە بەرپرسانی ئەمنی و سیاسی ئەو وڵاتە کەوتووە.\nدەربارەی ئەو بەرپرسانەی سەرۆکی حکومەتی هەرێم لەگەڵیاندا کۆبۆتەوە، بەپێی زانیاریەکانی ( سپی )، لەگەڵ هاکان فیدان سەرۆکی دەزگای ئەمنی توریکا( میت ) کۆبۆتەوە، هەروەها لەگەڵ بەرپرسانی وەزارەتی دەرەوەی ئەو وڵاتەش کۆبووتەوە.\nبەرپرسانی تورکیا لەو کۆبوونەوانەدا لەسەر پرسی ( ئاسایش)و بە تایبەتی پرسی گەریلاکانی پەکەکە لە هەرێمی کوردستان گفتوگۆیان کردووە، هەرچی لایەنی کوردییە باسی لە دۆخی خراپی ئابوری هەرێم کردووە.\nحکومەتی هەرێم و هیچ دەزگایەکی فەرمی تری هەرێم تا ئێستا هیچ زانیاریەکیان لەو بارەیەوە بڵاونەکردۆتەوە.\n" سپی " زانیوویەتی ماوەیەکە گەرموگوڕیەکی زیاتر بە پەیوەندی ئەو دوولایەنەوە بەدیدەکرێت، هەر لەو چوارچێوەشدا حکومەتی تورکیا وەرگرتنەوەی پشکی مانگانەی ئەو قەرزانەی کە لەلای هەرێم بووە دواخستووە بۆ ساڵی ئایندە، دواخستنی ئەم پشکەی قەرزەکان کە مانگانە هەرێم دەیدا بە تورکیا، بڕەکەی نزیکەی ٥٠ ملیۆن دۆلارەو، دواخستنەکەشی بۆ ساڵی ئایندە لەسەر داوای حکومەتی هەرێم بووە.\nمەسرور بارزانی سەرۆکی حکومەتی هەرێم شەوی ٢٢ی ئایار لەسەر دۆخی ئابوری هەرێم ئاماژەی بۆ ئەوە کرد کە هەرێم ٢٧ ملیار دۆلار قەرزارە، بەبێ روونکردنەوەی وردەکاری قەرزەکان، ئەوە لە کاتێکدایە کە هەندێک سەرچاوەی رۆژنامەوانی باس لە یەک ملیار دۆلارو نیو قەرزی تورکیا دەکەن لەلای هەرێم، ئەمە جگە لەو پارەیەی تورکیا لە نەوتی هەرێم و رۆشتنی بە خاکەکەیدا دەستی دەکەوێت.\nکۆبوونەوەی نهێنی نێوان بەرپرسانی حکومی و حیزبی هەرێم بەتایبەتی هەردوو حیزبی حوکمڕان ( پارتی و یەکێتی ) لەگەڵ وڵاتانی دراوسێ بابەتێکی نوێ نییەو بەرپرسانی هەرێم و هەردوو حیزب پێشتر چەندان سەردانی نهێنیان کردووە بۆ هەریەک لە تورکیا و ئێران.


راگەیاندنی کۆمەڵە بە بۆنەی مەرگی شێخ عەلی(مەحمود عەبدولرەحمان ئەحمەد) - کۆمەڵەی زەحمەتکێشانی کوردستان\nدوینێ شێخ عەلی، پێشمەرگەی دێرین، کادیری تێکۆشەر و دڵسۆزی یەکێتی نیشتمانی کوردستان و، دۆست و پشتیوانی لەبیرنەجوی کۆمەڵە لە ڕۆژە سەختەکاندا، دڵی پڕ ئاواتی لە لێدان کەوت. هەموو پێشمەرگە دێرینەکان لەگەڵ ناوی خولەکەشکوڵ ئاشنان و یەکێک لە فەرماندە ناودارەکانی پێشمەرگەیە لە باشوری کوردستان کە، هەموان رێزی لێدەگرن. هەروەها شێخ عەلی لەو یەکەم فەرماندە و پێشمەرگانەیە کە دوای هێرشی کۆماری ئیسلامی بۆ سەر کوردی ڕۆژهەڵات، وەک یاریدەدەر هاتن و لە گواستنەوەی ئەزمونی خۆیان بۆ پێشمەرگەی کۆمەڵە هیچ درێغیان نەکرد و ئازایانە شان بە شانی ئێمە لەگەڵ دوژمن جەنگان و خوێنیاندا، ئەو ڕۆژانە و لە ڕۆژهەڵاتی کوردستانیش شێخ عەلی یاد و خۆشەویستی بەجێهێشت و ناوی لە لای پێشمەرگەی کۆمەڵەدا هەمیشە بە رێزەوە دێتە سەر زاران.\nئێمە لە لایەن هەموو ریزەکانی کۆمەڵەوە سەرەخۆشی خۆمان پێشکەش بە ریزەکانی یەکێتی نیشتمانی و هاوسەنگەران و بنەماڵەی خەباتکاری شێخ عەلی دەکەین و دڵنیایان دەکەینەوە کە یاد و ماندووبونی مەحمود حەبدولرەحمان ئەحمەد سنورەکانی کوردستانی باشوری تێپەڕاندوە و تا هەتایە یادی لە دڵی خەڵکدا وەک ڕۆڵەیەکی بە ئەمەگ دەمێنێتەوە.\nبەرز و بەڕێز بێ یادی شێخ عەلی\n١٥. ٦. ٢٠١٤\n2014/07/08 /by عەتا\nلێدوانی هاوڕێ عومەر ئیلخانیزادە لەسەر بارودۆخی ئێستای عێراق و کوردستان... راگەیاندنی کۆمەڵە سەبارەت بە هێرشی داعش بۆ سەر ڕۆژئاوا...


ANF | بنەماڵەی شەنیاشار: ٩ مانگە هیچ هەنگاوێک نەنراوە و داواکاری گشتی تاوانبارە\nبنەماڵەی شەنیاشار: ٩ مانگە هیچ هەنگاوێک نەنراوە و داواکاری گشتی تاوانبارە\nبنەماڵەی شەنیاشار سەدان ڕۆژە بۆ کەسوکارەکەیان، کە لە رحا کوژران، لە چالاکیی ئێشکگریی دادپەروەریدان و ڕایانگەیاند، ماوەی ٩ مانگە هیچ هەنگاوێک بۆ چەسپاندنی دادپەروەری نەنراوە و راشیانگەیاند، "داواکاری گشتی تاوانبارە".\nدووشه‌ممه, 22 Nov 2021, 13:51\nدایە ئەمینە شەنیاشار لە ١٤ی حوزەیرانی ٢٠١٨ لە ناوچەى پرسوسی رحا هاوسەرەکەی و دوو کوڕی لەلایەن کەسوکاری ئیبراهیم حەلیل یڵدز پەرلەمانتاری ئاکەپەوە کوژران، لەگەڵ فەرید شەنیاشاری کوڕێدا، کە ئەویش لەو هێرشەدا بریندار بوو بوو، لە بەردەم دادگای رحا بەردەوامن لە چالاکیی ئێشکگرییان بۆ دادپەروەری.\nئەمڕۆ ٢٥٩ ڕۆژە بنەماڵەى شەنیایاشار لە بەردەم دادگای رحا بەردەوامن لە چالاکیی ئێشکگریدان بۆ هێنانەدیی دادپەروەری.\nفەرید شەنیاشار ڕایگەیاند، لە نەخۆشخانەی حکومیی پرسوس کۆمەڵکوژییەکە ئەنجام دراوە و وتی: "ئەگەر تورکیا دەوڵەتی یاسا بێت دەبێت ئەوەی پێویستە بیکات. ئێمەش هەر بۆ ئەوە لە بەردەم دادگا دەستمان بە تێکۆشان کردووە".\nفەرید شەنیاشار راشیگەیاند: "هەرچەندە ٩ مانگ بە سەر چالاکییەکەماندا تێپەڕیوە، بەڵام هیچ هەنگاوێک سەبارەت بە دۆزەکەمان نەنراوە. داواکاری گشتی تاوان ئەنجام دەدات، بوونەتە هاوبەشی تاوانەکە. هەر ئەوەندەی ئێمە دەچینە بەردەم دادگا داواکاری گشتی خۆی لە ئێمە دەدزێتەوە و لێمان رادەکات، چاوپێکەوتنمان لەگەڵ ناکات".


کارنامەی کابینەی نوێ راگەیێندرا\nYou are at:Home»بابەتی گشتی»کوردستان»کارنامەی کابینەی نوێ راگەیێندرا\nBy nuche.net on\t 2019/07/10 کوردستان, گرنگ\nمەسروور بارزانی دوای متمانە و خواردنی سوێندنی یاسایی، لە گوتارەکەیدا کارنامەی خۆی و کابینەکەی وەک سەرۆکوەزیرانی نوێی حکومەتی هەرێمی کوردستان راگەیاند.\nئەمڕۆ چوارشەممە 10-7-2019 دوای پێدانی متمانە و خواردنی سوێندنی یاسایی، مەسروو بارزانی، سه‌رۆكی ئه‌نجوومه‌نی وه‌زیرانی هەرێمی کوردستان گوتارێکی پێشکەش کرد و کارنامەی حکومەتی خوێندنەوە و رایگەیاند: “پلان و ئامانجەکانمان بۆ خزمەتی هاووڵاتیان لە چوارچێوەی بەرنامەیەکی کار رێکخستووە، کە نەخشەڕێگەی سەرەکی و گشتیمان دەبێت لە کابینەی نوێی حکومەتی هەرێمی کوردستان”.\nلە بەشێکی دیکەی گوتارەکەیدا سەرۆکوەزیران مەسروور بارزانی گوتی: “بەپێی هەموو راپرسییەکان، خواستی یەکەمی هاووڵاتیانمان رووبەڕووبوونەوەی گەندەڵییە. خواستی یەکەمی منیش لەم کابینەیەدا رووبەڕووبوونەوەی گەندەڵی و ئەنجامدانی چاکسازییە. گەندەڵی دیاردەیەکی ترسناکە، بەڵام نەبووەتە کولتوور و لە تواناماندایە بە پاڵپشتیی ئیرادەی هاووڵاتیان و هاوکاریی دامودەزگە پەیوەندیدارەکان، لە ماوەیەکی کەمدا ئەم دیاردەیە بەڕێژەیەکی بەرچاو بەرتەسک و بچووک بکەین. ئەو هەنگاوانەی تا ئێستا بۆ بەرەنگاریی گەندەڵی نراون بەرز دەنرخێنین و لەمەولاش بە هیچ جۆرێک بەرامبەر بە گەندەڵکاران و سەرپێچیکەران نەرمی نانوێنین و دەبێت خواستی هاووڵاتیان بەجێ بگەیەندرێت”.\nخۆم بە خۆشحاڵ و بەختەوەر دەزانم، کە ئەمڕۆ لەگەل هاوکارانم لەبەردەم ئەم پەرلەمانە بەڕیزە، کە دەستکەوتی خەبات و قوربانیدانی گەلەکەمانە، متمانەمان پێ بەخشرا وسوێندی یاساییمان خوارد.\nلەمڕۆژەدا بە پێویستی دەزانم سوپاس و پێزانینم ئاراستەی جەنابی سەرۆک بارزانی بکەم، کە بە ڕابەرایەتی جەنابیان گیانی بەرگری و خۆراگری لە هەرێمدا بەرز و بەهێز ماوەتەوە و بەو هۆیەشەوە توانیومانە لە هەموو ئاستەکاندا بەرگەی سەختییەکان بگرین و ئیرادەی گەلەکەمان بەسەر خواستی ناحەزان سەرخەین.\nبەڕیزان،….زۆربەی حیزب و لایەنەکانەکانی بەشداربووی ئەم کابینەیە لە ماوەکانی ڕابردوودا بە دروشم و وتاری جۆراوجۆر، باسیان لە پێویستیی خزمەتێکی باشتری هاوڵاتیان کردووە، هیوادارین ئەم بەڵین و دروشمانە لەم کابینەیەدا بکرێنە کردار و جێبەجێ بکرێن، چونکە ئەم کابینەیە ئەرکی خزمەتی هاولاتیان لە پێش هەموو کار و ئەرکەکانی دیکەی دادەنێت و خۆی بە خزمەتکاری هاونیشتمانیان دەزانێت. بۆیە لای ئێمە هاوڵاتی میحوەری سەرەکی دەبێت و ئامانجی گەورەمان خزمەتکردنیانە بەبێ جیاوازی.\nچاوەڕوانی زۆر لەم کابینەیە دەکرێت، هەوڵ دەدەین لە ئاست ئەم چاوەڕوانییە بین، لەهەمانکاتدا هیوادارم جەماوەری خۆشەویستمان واقعبین بن و کۆسپ و کێشە و گرفتە کەڵەکەبووەکان بەرچاو بگرن، چونکە تێپەڕاندنی ئەم کۆسپ و تەگەرانە بە شەو و ڕۆژێک ناکرێت و دەبێت هەموومان پشتیوان و هاوکاری یەکتر بین.\nبەرێزان…..بە پێی هەموو ڕاپرسییەکان، خواستی یەکەمی هاوڵاتیانمان ڕووبەڕووبوونەوەی گەندەڵییە. خواستی یەکەمی منیش لەم کابینەیەدا ڕووبەڕووبوونەوەی گەندەڵی و ئەنجامدانی چاکسازییە. گەندەڵی دیاردەیەکی ترسناکە، بەڵام نەبووەتە کەلتور و لە تواناماندایە بە پاڵپشتیی ئیرادەی هاوڵاتیان و هاوکاریی دامودەزگا پەیوەندیدارەکان، لە ماوەیەکی کەمدا ئەم دیاردەیە بەرێژەیەکی بەرچاو بەرتەسک و بچووک بکەین. ئەو هەنگاوانەی تا ئێستا بۆ بەرەنگاریی گەندەڵی نراون بەرز دەنرخێنین و لەمەولاش بە هیچ جۆرێک بەرامبەر بە گەندەڵکاران و سەرپێچیکەران نەرمی نانوێنین و دەبێت خواستی هاوڵاتیان بەجێ بگەیەندرێت.\nبەڕێزان، حکومەتێکمان وەرگرتووە، کە چەندین ملیارد دۆلار قەرزدارە، ئەم قەرزانە کەڵەکەبووی ڕەوشی ناڵەباری داراییی دۆخێکی نەخوازراوە و دەبێت هاوڵاتیانی ئازیزمان و هەموو دڵسۆزان لە هەرێمی کوردستان و عێراقیش بزانن، کە بەشی زۆری ئەم قەرزانە دەکەوێتە ئەستۆی حکومەتی عێراقی فیدراڵ، ئەویش بەهۆی نەناردنی بەشە بودجەیەک، کە موچە و مافی هاوڵاتیانی هەرێم بووە. ئەم ڕەوشە داراییە لە دەسپێکدا کابینەکەمان ڕووبەڕووی دۆخێکی سەختی دارایی دەکاتەوە، بەڵام هەوڵ دەدەین بە پێی بەرنامەی کارمان ئەم دۆخە تێپەڕینین.\nلێرەدا دڵنیایی دەدەین، کە ئەرکی هەرە لەپێشینەمان کارکردن دەبێت بۆ ئەوەی زەمینەیەکی لەبارتر برەخسێنین، تاکو دانوستانەکان بەرهەمدارتر بکرێن و بەکردەوە ئەنجامەکان ببینین. بۆ دەرخستنی نیازپاکیشمان لە ماوەیەکی نزیکدا دوای جێگیربوونی کابینەی نوێ سەردانی بەغدا دەکەین و هاوکار و هاوهەڵوێستی ئەو هێزانە دەبین، کە خوازیاری سەقامگیری و پێشکەوتنی عێراق و هەرێمی کوردستانن. کوردستانێکی بەهێز هەوێنێک دەبێت بۆ عێراقێکی فیدرالیی بەهێز و پێشکەتوو .


پێگەی جیهانیی گوگڵ ئەمڕۆ شەممە 8ی کانونی دووەم یادی لەدایکبوونی زانای فیزیایی ستیڤن هاوکینگ دەکاتەوە، کە لە 8ی کانونی دووەمی ساڵی 1942 لەدایکبووە. \nپێگەی گوگڵ وەک یادکردنەوەی ئەو زانا فیزیاییە، ڤیدیۆیەکی بڵاوکردووەتەوە، ژیانی زاناكە و هەروەها تیۆریی کونە ڕەشەکان “The black hole theory”ی تێدا نمایشكراوە، کە هاوکینگ خاوەندارێتیی دەکات.\nستیڤن ئیدوارد هاوکینگ لە 8ی کانونی دووەمی 1942 لە ئۆکسفۆرد لەدایکبووە، باوکی پسپۆڕی زیندەزانی بووە، بەهۆی جەنگەوە ڕۆیشتووەتە لەندەن لەسەردەمی جەنگی جیهانیی دووەمدا. \nهاوکینگ لە بەناوبانگترین زانایانی فیزیایی و گەردوونزانییە لەجیهاندا، لەزانکۆی ئۆکسفۆرد خوێندکاربووە و گەیشتووەتە پلەی یەکەم لەبواری فیزیا.\nلە زانکۆی کامبریج بەردەوامبووە لەخوێندن تاوەکو دکتۆرای بەدەستهێناوە لە گەردوونزانیدا، لەوێوە بەردەوامبووە لە توێژینەوەکانی لەبارەی تیۆرییەکانی گەردوونزانی، لەوانە، کونە ڕەشەکان و توێژینەوەکانی لەبارەی تێپەڕاندنی کات و بووبەخاوەنی تیۆریی ڕێژەیی و کوانتی، هەروەها پەیوەندیی نێوان کونەڕەشەکان و ئاڵوگۆڕەکانی گەرمی. \nهاوکینگ تووشبووی نەخۆشیی (motor neuron disease) بووە، کە ڕۆژبەڕۆژ توانای کارکردنی ئەندامەکانی جەستەی لاوازبوون، تاوەکو لەکۆتاییدا جگە لە سەری، هیچ ئەندامێکی دیکەی جەستەی کاریان نەکردووە، بیرۆکەکانیشی لەڕێگەی ئامێری وەرگێڕانی بیرکردنەوە بۆ قسەکردن و نووسین خراونەتەڕوو. \nهاوکینگ لەبارەی دروستبوونی گەردوون و خوداوە بیرۆکەی جیاوازی هەبووە، لە بەناوبانگترین کتێبەکانی هاوکینگ کە تائێستا نازانرێت چەند کەس لەجیهاندا توانیویەتی سەرجەم کتێبەکانی بخوێنێتەوە، کتێبی مێژووى كات – له ته‌قینه‌وه‌ى گه‌وره به‌ره‌و كونه ڕه‌شه‌كان (From the big bang to black – a brief history of time holes)ــە، کە بۆ زیاتر لە 40 زمانی جیهان وەرگێڕدراوە.\nچێوەی هەماهەنگی داوا لە سەدر دەكات پێكەوە گەورەترین كوتلە پێكبێنن


سیاسیه‌كانی كورد هه‌میشه زیندان به‌خوێندنگه‌ی پێگه‌یاندن و زیاتر خۆ ڕۆشنبیركردن و زیاتر به‌خۆداچونه‌وه ناوده‌به‌ن، به‌ڵام ئه‌فسوس خه‌ڵكانی خراپ ڕێگه‌یان نه‌دا دیلان زیندان بۆی ببێت به‌خوێندنگه‌و له‌وكاره‌ی كردویه‌تی زیاتر به‌ئاگابێته‌وه، به‌ڵكو وایانكرد زیندان بۆ ئه‌و ببێته گۆڕستانێك له‌كاتی كۆتاییهاتنی ماوه‌ی زیندانیه‌كه‌شیدا، ئازاره‌كانی زیاتربن، تا كارگه‌یشته ئه‌وه‌ی كۆتایی به‌ژیانی خۆی بێنێ.\nدیلان گه‌نجێكی ته‌مه‌ن 23 ساڵه‌و دانیشتوی یه‌كێك له‌شاره‌كانی هه‌رێمی كوردستانه، خوێندكاری زانكۆیه‌و گه‌نجێكی ڕۆح سوك و خۆشه‌ویسته لای هاوڕێكانی.\nدیلان گه‌نجێكی ده‌نگ خۆشه‌و جارجار گۆرانیش ده‌ڵێت، دیلان له‌ماڵه‌وه له‌گه‌ڵ دایك و باوكی ده‌ژی و ته‌نها یه‌ك خوشكی هه‌یه له‌خۆی گه‌وره‌تره‌و هاوسه‌رگیری كردوه، خوشكه‌كه‌ی ناوی دیده‌نه‌و مێرده‌كه‌ی ناوی شاڵاوه، دیده‌ن و شاڵاو هه‌ر له‌سه‌ره‌تای هاوسه‌رگیریانه‌وه كێشه له‌نێوانیاندا هه‌یه.\nزۆربه‌ی جار دیده‌ن ماڵ جێده‌هێڵێت و ده‌گه‌ڕێته‌وه ماڵی باوكی، تا دواجار له‌دره‌نگای شه‌ودا شاڵاو دوای ئه‌وه‌ی زۆر له‌دیده‌ن ده‌دات ده‌یباته‌وه بۆ ماڵی باوكی و هه‌ر له‌به‌رچاوی ئه‌وان لێی جیاده‌بێته‌وه‌و ته‌نانه‌ت قسه‌ی زۆر ناشیرینیشی پێده‌ڵێت.\nله‌به‌رامبه‌ریشدا دیلان خۆی پێناگیرێت كه خوشكه‌كه‌ی به‌مشێوه‌یه ده‌بینێت، بۆیه هێرشده‌كاته‌سه‌ر زاواكه‌یان و به‌سه‌ختی برینداری ده‌كات و قاچێكی ده‌شكێنێت.\nدوای ئه‌وه شاڵاو سكاڵا له‌سه‌ر دیلان تۆمارده‌كات و به‌گوێره‌ی ماده‌ی 413 له‌یاسای سزادانی عیراقی ده‌ستگیرده‌كرێت و هه‌ر به‌گوێره‌ی ئه‌و یاسایه بۆ ماوه‌ی شه‌ش مانگ زیدانیده‌كرێت، چونكه شاڵاو له‌سكاڵاكه خۆشنابێت و هاوكات دیلانیش دان به‌تاوانه‌كه‌یدا ده‌نێت و ماوه‌ی سزادانه‌كه‌ی به‌سه‌رده‌بات.\nدوای ئه‌وه ده‌برێته زیندان، به‌وپێیه‌ی ئه‌م گه‌نجه، گه‌نجێكی قۆزو جوانه‌و ده‌نگیشی خۆشه، له‌لایه‌ن گیراوه‌كانی دیكه‌وه گێچه‌ڵی پێده‌كرێت، چونكه له‌هۆڵه‌كه‌دا كه‌سانی خراپ و به‌دڕه‌وشتی تێدایه.\nله‌ناو گیراوه‌كاندا كه‌سێك هه‌یه ناوی شێرزاده، كه سه‌رۆكی باندێكه له‌ناو زیندانه‌كان، هه‌ڵسوكه‌وتی وایه هه‌ركه‌سێك زیندانی بكرێت، له‌سه‌ره‌تاوه توشی كێشه‌ی ده‌كات و كارده‌گاته ئه‌وه‌ی ته‌نانه‌ت گێچه‌ڵی سێكسیشیان پێده‌كات، به‌تایبه‌ت ئه‌وانه‌ی كه بزانێت فه‌قیرن، به‌وته‌ی شێرزاد خۆی، بۆیه گێچه‌ڵی سێكسی به‌زیندانه‌كان ده‌كات بۆئه‌وه‌ی له‌ناو زیندانه‌كه‌دا سه‌رشۆڕبن.\nشێرزاد له‌سه‌ره‌تاوه خۆی ده‌كات به‌هاوڕێی دیلان و وای خۆی پیشانده‌دات كه خه‌مخۆری دیلانه، شێرزاد به‌پیلانی خۆی چه‌ند كه‌سێك ده‌نێرێت تا له‌دیلان بده‌ن، به‌ڵام هه‌ر فێڵی خۆی به‌رگری له‌دیلان ده‌كات و نا‌هێڵێت لێی بده‌ن تا لای دیلان خۆشه‌ویست بێت.\nدوای دوو هه‌فته شێرزاد ده‌چێته ناو جێگاكه‌ی دیلانه‌وه‌و داوای لێده‌كات پانتۆڵه‌كه‌ی دابنێت و هیچ قسه نه‌كات، سه‌ره‌تا دیلان زۆر ده‌ترسێت، به‌ڵام شێرزاد هه‌ر وازناهێنێت، بۆیه دیلان ده‌ستده‌كات به‌هاواركردن تا هه‌موو زیندانییه‌كان به‌خه‌ربێنه‌وه، بۆیه ئه‌و شه‌وه شێرزاد ناتوانێت مه‌رامه‌كه‌ی جێبه‌جێبكات، به‌ڵام هه‌ر كه‌متر له‌دوو شه‌و دوای ئه‌وه شێرزاد ده‌چێته ناو جێگه‌كه‌ی دیلان، به‌ڵام ئه‌مجاره چه‌قۆیه‌كی پێیه‌و به‌دیلان ده‌ڵێت:"ئه‌گه‌ر ئه‌مجاره هاواربكه‌یت یه‌كسه‌ر ده‌تكوژم"، ئه‌مجاره دیلان شلده‌بێت و ناوێرێت قسه‌بكات، بۆیه شێرزاد زۆر به‌دڕندانه له‌گه‌ڵی جوت ده‌بێت و هه‌ڕه‌شه‌شی لێده‌كات ئه‌گه‌ر قسه‌بكات ده‌یكوژێت.\nئه‌مكاره‌ی شێرزاد بۆ ماوه‌ی یه‌ك مانگ به‌رده‌وامده‌بێت، زۆربه‌ی شه‌وه‌كان ده‌چێته‌لای دیلان، دواتر شێرزاد له‌دیلان بێزار ده‌بێت و كارده‌گاته ئه‌وه‌ی شه‌وان ئه‌ندامانی گروپه‌كه پێی فێرده‌بن و ده‌چنه‌لای، به‌ڵام دیلان زۆر له‌خۆی بێزار ده‌بێت و له‌ڕوی ده‌رونییه‌وه زۆر تێكده‌چێت و كه‌سایه‌تی خۆی له‌ده‌ستده‌دات.\nدوای ئه‌وه‌ی ماوه‌ی سزادانه‌كه‌ی ته‌واوده‌كات و ده‌گه‌ڕێته‌وه ماڵه‌وه‌و ده‌چێته‌وه ناو كه‌سوكاری، چه‌ندینجار توشی ئازاری كۆم ده‌بێت، تا شه‌وێك به‌و ئازاره‌وه به‌ئاگادێته‌وه‌و ڕاسته‌وخۆ بڕیارده‌دات خۆی بكوژێت، پێش ئه‌وكاره‌ش نامه‌یه‌ك ده‌نوسێت و ورده‌كاری ڕوداوه‌كان باسده‌كات، به‌ڵام به‌بێئه‌وه‌ی ناوی كه‌س بهێنێت، چونكه نایه‌وێت دوای خۆی كه‌س توشی كێشه بكات، بۆیه به‌په‌تێك له‌ماڵی خۆیان، خۆی ده‌خنكێنێت و كۆتایی به‌ژیانی خۆی ده‌هێنێت.\nبه‌گوێره‌ی وته‌ی پارێزه‌رێكیش بۆ SNN، ئه‌گه‌ربێت و ئاشكرابێت كه كه‌سێك گێچه‌ڵی سێكسی به‌گیراوێكی دیكه ده‌كات و ناچاری ئه‌وكاره‌ی ده‌كات، به‌ده‌ر له‌سزاكه‌ی خۆی كه له‌سه‌ری به‌ندكراوه، دوباره سزا ده‌درێته‌وه به‌ماده‌ی 393 له‌یاسای سزادانی عیراقی.\nهه‌روه‌كو چۆن تاوانه‌كانی سێكسكردن به‌گوێره‌ی یاساكانی عیراقی سزای قورسی هه‌یه، تاوانی ده‌ستدرێژی (اغتصاب) ده‌چێته چوارچێوه‌ی ماده (393) له‌یاسای سزادانی عیراقی و سزاكه‌شی تونده‌و تۆمه‌تبار سزاده‌درێت به‌به‌ندكردن بۆ هه‌میشه یان به‌ندكردنی كاتی تاوه‌كو 15 ساڵ.\nپۆلیسیش له‌سه‌ر ئه‌و ڕوداوه پێیوایه، ئه‌وه‌ی دیلان په‌نای بۆ برد كه كۆتاییهێنانه به‌ژیانی خۆی، هه‌ڵه‌یه‌و پێویستبوو له‌ڕوی یاساوه ئه‌و كێشه‌یه‌ی چاره‌سه‌ر بكردایه.\n8 مانگ پێشتر - Dec 15 2018 12:20PM


پارتى و یه‌كێتی رێككه‌وتن\nهەواڵ / کوردستانی :: 03/07/2019 :: 6978 جار بینراوە\nپارتى و یه‌كێتى له‌سه‌ر پرسى دانانى پارێزگارى كه‌ركوك گه‌یشتوونەتە رێككه‌وتنى سه‌ره‌تایى و به‌پێى زانیارییه‌كانیش له‌ماوه‌ى چه‌ند رۆژی داهاتوودا به فه‌رمى رێككه‌وتنه‌كه راده‌گه‌یه‌نرێت.\nبه‌پێى ئه‌و زانیاریانه‌ى ده‌ست دواڕۆژ، كه‌وتوون "دوێنێ شه‌و، پارتى وەڵامى پێشنیارەکانى یەکێتى داوەتەوە، بە شێوەیەکى سه‌ره‌تایی رەزامەندیان لەسەر یەکێک لەو کاندیدانە نیشانداوە کە یەکێتى دابوویه شاندى پارتى دیموكراتى كوردستان، كاتى راگه‌یاندنه‌كه‌شى به فه‌رمى له‌گه‌ڵ پێشكه‌شكردنى ناوى كاندیدان بۆ پۆسته وزارییه‌كان و رۆژانى داهاتوو ده‌بێت".\nدواڕۆژ زانیویه‌تى "هه‌رچه‌نده پارتى ره‌زامه‌ندى نیشانداوە لەسەر یەکێک لە کاندیدەکان، بەڵام دیار نییە کە ئەو کاندیدە کێیە و به‌نهێنى هێڵدراوه‌ته‌وه"، زانیارییه‌كان ئاماژه‌به‌وه‌ده‌كه‌ن "كاندیدى پارێزگارى كه‌ركوك یه‌كێكه له‌و پێنج ناوه‌ی كه یه‌كێتی بۆ دواجار پێشكه‌شی كردووه، هیچ له‌و كاندیدانه نییه كه له رابووردوودا له لایه‌ن پارتى و یه‌كێتیه‌وه پێشكه‌شكراون".\nدواڕۆژ له‌سه‌رچاوه‌یه‌ك له شاندى دانوستانكارى پارتى و یه‌كێتی زانیویه‌تى "هیچ گرفتێك له به‌رده‌م راگه‌یاندنى رێككه‌وتنه‌كه نه‌ماوه، به‌پێى رێككه‌وتنه سه‌ره‌تایيه‌كه‌ى پارتى و یه‌كێتى، پێویسته یه‌كێتی له‌ماوه‌ى هه‌فته‌یه‌كدا و به‌ر له واده‌ى یاسایى پێكهێنانى حكومه‌ت، ناوى كاندیده‌كانى خۆى بۆ پۆسته وزارییه‌كان پێشكه‌شى مه‌سرور بارزانى بكات".\nهه‌ر به‌پێى زانیارییه‌كان "ئەو كەسەی كە پۆستی پارێزگاری كەركوك وەردەگرێت كەسێكی سەر بە یەكێتی-یه، به‌ڵام وه‌ك كاندیدى لیستى برایه‌تى لە ئەنجومەنی پارێزگای كەركوك ناوەكەی راده‌گه‌یه‌نرێت".


وتەبێژی حكومەتی عیراق باس لە گۆڕانكاریە وزاریەكان دەكات – تۆڕی میدیایی خەڵک\n2019/11/17 - 6:52 PM\nوتەبێژی حكومەتی عیراق ڕایدەگەیەنێت، كە گۆڕانكاریە وزارییەكان و ناوەكان دەنێردرێن بۆ پەڕلەمان و دەشڵێت: “گۆڕانكاریەكان وەزارەتە ئابووری و خزمەتگوزارییەكانیش دەگرێتەوە”.\nسەعد حەدیسی، وتەبێژی حكومەتی عیراق بۆ ئاژانسی (RT)ی ڕوسی ڕایگەیاندووە، عادل عەبدولمەهدی، سەرۆك وەزیران بەنیازی ئەنجامدانی گۆڕانكارییە لە وەزارەتەكان و لە ئێستاشدا خەریكی ئامادەكردنی ناوی كاندیدەكانە بۆ وەزارەتەكان و چاوەڕێیە تەواو ببن.\nڕاشیگەیاندووە، دیاری كردنی كاندیدەكان لەسەر بنەما و پێوەرێك دەبن، كە دووربێت لە كوتلە سیاسیەكان و بەپێی بۆچوونی خۆی دەبێت.\nدەشڵێت: “ئەو گۆڕانكارییەی دەكرێت سەرجەم وەزارەتە ئابووری و خزمەتگوزارییەكان دەگرێتەوە، كە پەیوەستن بە داخوازی خۆپیشاندەران”.\nحەدیسی جەختیشی كردۆتەوە، كە سەرۆك وەزیران بەم نزیكانە ناوی كاندیدەكان ڕەوانەی پەڕلەمان دەكات بۆ ئەوەی پەسەند بكرێن و دەنگیان لەسەر بدرێت.\nوەزیری كشتوكاڵ: هەڵسەنگاندن دەكەینە بنەمای بەرەوپێشبردنی كەرتی كشتوكاڵی


ئاگاداری - PDKI\nلەلايەن Kakabra Eliassy\t لەسەر تشرینی دووهەم 16, 2017 20\nهەر وەک ئاگادارن رۆژی یەک شەممە ١٢ نوامبری ٢٠١٧ بە هۆی بومەلەزە لە ناوچەی کرماشان بە تایبەت لە شاری سەرپێڵی زەهاو،و دێهاتەکانی دەشتی زەهاو، پشتەنگی زەهاو ، سەلاسی باوەجانی و داڵەهۆ خەلکیکی بەرچاوی ناوچەکە تووشی زەرەر و زیانیکی زۆری گیانی و ماڵی لیی کەوتووە و هەزاران کەس گیانیان لە دەست داوەو دەیان هەزار کەس بێ خانوومان کەوتوون.\nکومیتەی لینشۆپینگی حیزبی دێموکراتی کوردستانی ئێران بە ئەو بۆنەوە کۆڕیکی پرسەو سەرخوشی لە ڕۆژی هەینی ١٧ نوامبری ٢٠١٧ لە کاتژمیر ٢ی دوانیوەڕۆ تا ٦ ئێوارە لە ئادرەسی خوارەوە پێک دەهێنیت. بەشداریکردنتان لە پرسەو سەرەخوشی ئەو کارەساتە قورس و گرانە نیشانەی ڕیزگرتنە لە قوربانیانی ئەو کارەساتە و لە هەمان کاتدا دەبێتە مایەی خوشحالیی ئەو کەسانە کە ئازیزانیان لە دەست داوە.\nهەموو لایەک بەخێر بێن\nAdress: Skäggetorpsgatan 6\nکومیتەی لینشۆپینگی حیزبی دێموکراتی کوردستانی ئێران


عێراق بەهۆی کەمئاوییەوە زیاتر لە یەک ملیۆن تۆن گەنم لەدەستدەدات\nحەیدەر عەبادی سەرۆکی کۆمەڵەی جوتیارانی عێراق ڕایگەیاند، بەهۆی کەمئاوییەوە کەمیی لە بەرهەمە کشتوکاڵییەکانی ئەمساڵدا هەیە.\nمیدیا عێراقییەکان لەزاری سەرۆکی کۆمەڵەی جوتیارانی عێراقەوە بڵاویکردەوە، “زیاتر لە یەک ملیۆن تۆن بەرهەمی گەنممان لەدەستداوە بەهۆی کەمئاوی و لەگەڵ ئەوەشدا شایستەکانی جوتیاران نەدراوە، لەکاتێکدا دەبێت بڕی بەرهەمی گەنمی ئەمساڵ بگاتە شەش ملیۆن تۆن “.\nبەپێی ئامارەکانی وەزارەتی بازرگانیی عێراق، بەرهەمی گەنمی ئەمساڵی عێراق تا ئەم وەرزە گەیشتووەتە چوار ملیۆن و 539 هەزار تۆن گەنمە، لەگەڵ ئەوەشدا دەتوانێت بۆ سێ ساڵ پێداویستیی ناوخۆیی دابینبکات.\nلەگەڵئەوەشدا وەزارەتی کشتوکاڵ ڕایگەیاندووە، پێشبینی دەکەن بەرهەمی گەنمی ئەمساڵ بگاتە شەش ملیۆن تۆن، بڕی گەنمی پێویستیش بۆ دابینکردنی پێداویستیی ناوخۆیی عێراق ساڵانە بڕی 4.2 ملیۆن تۆنە.\nئەو بەرپرسە عێراقییە باسی لەوەکردووە، لە وەرزی داهاتوودا عێراق ڕوبەڕووی کورتهێنان لە بەرهەمە کشتوکاڵییەکانیدا دەبنەوە، بەهۆی ئەوەی ئیدارەدانی دۆسیەی ئاو لە عێراق بە ڕێگایەکی هەڵە دەکرێت.\nوەزارەتی کشتوکاڵی عێراق\nئەمریکا دەستوەردان لە پێکدادانەکانی پەنجشیر ناکات\nتاڵیبان لە پێكهێنانی حكومەت نزیكدەبێتەوە\nبەرپرسی پەیوەندییە گشتییەکانی حەشدی شەعبی ڕایگەیاند، هەموو ئەو دەنگۆیانە ڕەتدەکەنەوە کە دەڵێن حکومەتی عێراق لە ژێر ناوی حەشدی…\nڕۆژنامەی واشنتن پۆستی ئەمریکی بڵاویکردەوە کە ئەمریکا بڕیاریداوە بە درێژکردنەوەی بەخشینی عێراق بۆ کڕینی گاز و وزەی ئێران…\nوتەبێژی قوباد تاڵەبانی ڕایگەیاند، ھە‌فتە‌ی داھاتوو پێش ئەنجامدانی دانیشتنی پەرلەمانی عێراق، شاندی حكومە‌تی ھە‌رێم دە‌گە‌ڕێتە‌وە بە‌غداد و درێژە…\nسەرۆككۆمار یاسای “كچان و ژنانی ئێزدیی ڕزگاربووی دەستی داعش”ی پەسەند كرد\nبەرهەم ساڵح، سەرۆككۆماری عێراق، یاسای “كچان و ژنانی ئێزدیی ڕزگاربووی دەستی داعش”ی پەسەند كرد. بەگوێرەی ڕاگەیەندراوی نووسینگەی سەرۆككۆمار…


ئاسایشی هه‌ولێر له‌سه‌ر كەمپی مه‌خمور رونكردنه‌وه ده‌دات\nهەواڵ / کوردستان :: 23/08/2019 :: 293 جار بینراوە\nوته‌بێژى كه‌مپى مه‌خمور ده‌ڵێت:"به‌هۆى ئه‌وه‌ى ئاسایشى هه‌ولێر رێگایان پێنادات بێنه هه‌ولێر، دۆخى كوردانى باكوور له كه‌مپه‌كه زۆر خراپه"، وته‌بێژى ئاسایشى هه‌ولێر-یش ده‌ڵێت:"دواى كوشتنى دیپلۆماتكاره‌كه‌ى توركیا، رێگه به هاووڵاتیانى كه‌مپه‌كه نادرێت بێنه هه‌ولێر".\nپۆڵات بۆزان وتەبێژی كەمپی مەخمور به دواڕۆژى راگەیاند "دواى رووداوى كوشتنى جێگرى كونسڵخانه‌ى توركیا له 17ى مانگى رابوردوو، له‌لایه‌ن ئاسایشى هه‌ولێره‌وه رێگه‌مان پێنادرێت بچینه هه‌ولێر، هه‌م بۆ کاركردن و هه‌م بۆ چاره‌سه‌رى ته‌ندروستیى منداڵان و كچ و ژنان، به‌هۆى ئه‌و رێگرییه‌ى ئاسایش، دۆخى ته‌ندروستى منداڵ و ژنانى دووگیان له كه‌مپه‌كه خراپه، هه‌روه‌ها دۆخى مادى خێزانه‌كانیش خراپ بووه، چونكه رێگه‌نادرێت پیاوان له‌هه‌ولێر كاربكه‌ن".\nهاوكات سۆران عومه‌ر ئه‌ندامى په‌رله‌مانى كوردستان له یاداشتێكدا كه بۆ سه‌رۆكایه‌تى په‌رله‌مانى كوردستانى ناردووه، نووسیویه‌تى "دواى رووداوه‌كه‌ى هۆقه‌باز له هه‌ولێر، ئاسایشى هه‌ولێر له دواین بازگه‌ى خۆیدا، رێگه به ژنان و منداڵ و گه‌وره و بچووكى كوردانى كه‌مپه‌كه نادات بێنه هه‌ولێر، به‌وهۆیه‌وه كێشه‌ى گه‌وره‌یان تووش بووه".\nسۆران عومه‌ر ده‌ڵێت: "كه‌مپه‌كه له‌لایه‌ن فڕۆكه‌ى توركیاوه بۆردوومان كراوه، به‌وهۆیه‌وه دانیشتووانه‌كه‌ى له ترس و دڵه‌ڕاوكێدان".\n12 هه‌زار كه‌س له كوردانى باكوور له كه‌مپى مه‌خمور-ى باشوورى هه‌ولێر نیشته‌جێن كه ماوه‌ى 21 ساڵه له‌لایه‌ن نه‌ته‌وه‌یه‌كگرتووه‌كان دروستكراوه.\nله‌باره‌ى رێگیركردن له كوردانى باكور بۆ ئه‌وه‌ى بێنه هه‌ولێر، سه‌باح خدر وته‌بێژى ئاسایشى هه‌ولێر به دواڕۆژى وت: "ئاسایش گه‌مارۆى كه‌مپه‌كه‌ى نه‌داوه، چونكه كه‌مپه‌كه له‌ژێر ده‌ستى حه‌شدى شه‌عبى و سوپاى عێراقه، به‌ڵام دواى كوشتنى دیپلۆماتكاره‌كه‌ى توركیا له هه‌ولێر، رێگه‌مان نه‌داوه خه‌ڵكێك بێته ناوشار كه ناسراو نه‌بێت".\nسه‌باح خدر ده‌ڵێت:"ئێمه پێشتر ئاسانكاریمان بۆ ده‌كردن، بۆ ئه‌وه‌ى بێنه هه‌ولێر، به‌ڵام چیتر رێگه‌یان پێنادرێت بێنه هه‌ولێر و ره‌وشى ئه‌منى تێكبده‌ن، ئه‌مه جگه له‌وه‌ى به‌پێى بڕیاى نێوده‌وڵه‌تى رێگه به ئاواره‌كان نادرێت له كه‌مپه‌كان بێنه‌ده‌ره‌وه، به‌ڵكو ده‌بێت له‌ناو كه‌مپه‌كان بن".


ڕانانێك بۆ ڕۆمانی بازنە ڕاخراوەكانی بابل\nلەم سەردەمی تەكنەلۆجیا و پێشكەوتنە خێرایەدا مرۆڤ هێندەی بووە بە ئامڕازێك بە دەست بەرهەمەكانەوە، ئەوەندە بەرهەمەكانی جیهانی سەرمایەداری ئامڕازێك نین بە دەستی مرۆڤەوە، چونكە هەموو چركەكانی ژیانمانی داگیركردوە. لەم نێوەندەشدا تەكنەلۆجیا كاریگەری ڕاستەوخۆی هەبووە لەسەر كتێب خوێندنەوە و نووسین، هەر بۆیە نووسەران و خوێنەران لە كێشمەكێشمی نێوان تۆڕە كۆمەڵایەتیەكان و كتێب دان.\nبە بڕوای من نووسەری سەركەوتووش ئەو كەسەیە لەم سەردەمدا بتوانێت پەیامەكانی كە دەیەوێت لە كتێبدا بیگەیەنێت هەوڵبدان هەمووی كۆبكاتەوە و لە كتێبی لاپەرە كەمدا بیگەیەنێت. واتا ئەگەر نووسەرە و دەیەوێت پەیامە خەیاڵیەكەی یان مێژوویەكەی یان ئەدەبیەكەی لە كتێبێكدا بنووسێ و بڵاوی بكاتەوە پێویستە خۆی لە زۆر نووسین و زۆر وتن بپارێزی و هەوڵبدات لە لە لاپەڕەی كەمدا پەیامی گرنگ بگەیەنێت. چونكە زەمەنی نووسینی درێژ كۆتایی هاتووە.\nڕۆمانی " بازنە ڕاخراوەكانی بابل" لە نووسینی ڕۆماننووس " عومەر سەید" یەكێكە لە ڕۆمانە جوان و گرنگەكان كە لە ساڵی (٢٠١٧)دا بڵاوبۆتەوە، كە هەموو كتێبەكە لە سەرەتاوە بۆ كۆتایی تەنها (١٢٢)لاپەڕەیە و قەبارەی مامناوەندە، بەڵام نووسەر زۆر لێزانانە توانیویەتی قۆناغێكی مێژووی كە دەگەڕێتەوە بۆ سەردەمی مادەكان و شارستانیەتی بابل شرۆڤە بكات و پاشان ئازارەكانی سەردەمی جینۆسایدی ئەنفال بگێڕێتەوە.\nنووسەر سەرەتای ڕووداوەكانی دەگێڕێتەوە بۆ شاری سلێمانی كاتێك كە تیمێكی بیانی بۆ كنەو پشكینین دێنە كوردستان و دەیانەوێت بگەڕێن بۆ گۆڕی شاژن (ئەمیتا)ی ژنی پاشای بابل و (مستەر باكو)ش كە كوردە وەك وەرگێری زمان كاریان لەگەڵ دەكات و سەفەرەكەیان دەستپێدەكەن دەچنە بیابانەكانی بابل.\nشاژن (ئەمیتا)ی ژنی پاشای بابل كوردە و باوكی كە پاشای میدیەكان بووە بە دیاری دەیبەخشێت بە پاشای بابل لە پای ئەوی هاوكاری بكات لە ڕووخانی دەوڵەتی ئاشوریەكان، كە دواتر سەردەكەون بەسەر ئاشوریەكاندا بەڵام شاژن ئەمیتا ئەگەر چی هەموو شتێكی لە وڵاتی بابل بۆ تەرخان دەكرێت و پاشای بابل باخچە هەڵواسراوەكانی بابلی بۆ دروست دەكات كە ئێستا بووە بە یەكێك لە حەوت سەرسوڕهێنەرەكەی جیهان. تەنها لە پێناو ئەوەی كەشوهەوا و شێوەی خاكی بیابانی بابل بۆ شاژن بگۆڕێت، بەڵام بێ سودە و شاژن تەنها یەك دەرفەت كە بۆی ڕێدەكەوێت خۆی دەكوژێت.\nجوانی خەیاڵی نووسەر لەوەدایە بەم خۆكوشتنەی شاژن ئەمیتا پێمان دەڵێت ئێمەی مرۆڤی كورد ناتوانین لە بیابان بژین نامانەوێت لە خاكی كەسی تر بژین و جەستەمان ببێت بە خۆراكی خاكی بیابان، هەردەم حەزی گەڕانەوەمان بۆ خاكی خۆمان هەیە، لێرەوە هەمان ئەو ڕووداوەم هاتەوە یان كە هاوڕێیەكی خۆم لێرە زۆر بە توڕەی كوردستانی جێهێشت و چووە ئەوروپا، بەڵام لەوێ بەشداری هەموو چالاكیەكی دەكرد لە پێناو نەتەوەی كوردا، لێم پرسی بۆ ئەوەندە بە توڕەی ڕۆیشتی بۆ ئێستا بووی بە چالاكوان وتی "چیبكەم لە هەر شوێنێكی دونیا بم ناتوانم لە كورد بوون ڕابكەم و خەیاڵم بۆ نیشتمانم نەبێت بەتایبەت كاتێك هێرشێ دەكرێتە سەر."\nكاتێك كە گەڕانی بەردەوام بە دوای گۆڕی شاژن ئەمیتا دا بەردەوام دەبێت كارەكتەری سەرەكی ڕۆمانەكە مستەر باكو دۆخێكی دەروونی سەختی دەبێت هەردەم خەیاڵی لای ژن و منداڵەكانی دەبێت و حەزی بۆ گەڕانەوە بۆ كوردستان هەیە، ئەم دۆخەی بەردەوام دەبێت هەتا چەندین گۆڕی بە كۆمەڵ دەدۆزنەوە و تیمە بیانیەكانیش بۆیان دەردەكەوێت زەمەنی ئەم گۆڕانە دەگەڕێتەوە بۆ سەردەمی جینۆسایدی ئەنفال، لێرەوە ئیتر ئازار و فرمێسكەكانی مستەر باكو وەك كوردێك دەستپێدەكات كاتێك بە واقعی لە ناو ئێسك و پروسكی هاونیشتمانیانی خۆیدایە لە بیابان، و لە خەیاڵیشدا لە ناو چركە چركەی زەمەنی ئەنفالدا دەژی، ڕۆژانی ئەنفال و كوشتن و فڕاندنن و ئازاردانی خەڵكی بیر دەكەوێتەوە.\nئەو دەكەوێتە پارانەوە بە بیانووی هەوڵدان بۆ دۆزینەوەی گۆڕی شاژن دەیەوێت تیمەكە بەردەوام بن لە گەڕان بۆ گۆڕی تر و دڵنیاتربن لەوەی گۆڕەكان ئەنفال، بەڵام تیمەكە دەیانەوێت بگەڕێنەوە و كۆتایی بەكارەكانیان بهێنین، ئازارەكانی ناخی مستەرباكو كۆتایی نایەت تاوەكو بەڵێن وەردەگرێت كە لە ئایندەدا ئازارەكانی ئەنفال و ئەو گۆڕە بەكۆمەڵانە بكرێن فیلم و نیشانبدرێن بە جیهان.\nلایەنی جوانی كۆتایی ئەم ڕۆمانە ئەوەیە كە بەشێكی ڕووداوەكان هی ساڵانی ئایندەن واتا باسكردنی ئازارەكانی ئەنفالە پاش سەدساڵی تر لە فیلمێكی تایبەت و جیاوازدا كە هەموو جیهان ناچاربكات سەیری ئەم فیلمەبكەن و لە ئازارەكانی ئەم نەتەوەیە تێبگەن، كە ئەمەش تەكنیكێكی جوانی نووسەر توانیویەتی ڕووداوەكانی زەمەنێكی كۆنی سەردەمی شارستانیەتی بابل و مێژووی نوێی هاوچەرخی كورد كە زەمەنی ئەنفال بگێڕێتەوە و بە هیواوە باسی ئایندە بكات و ڕووداوەكانی بنووسێتەوە.


📊 ل وەرزێ فرۆتنێ رۆژانە 600 سندۆقێن سێڤێن بەرواریان دگەهنە بازاران ئامار و راپرسی\n📅 کاتی تۆمارکردن Nov 8 2017 11:36AM\nدواڕۆژ، رەڤەند گوهەرزى جوتیارێن دەڤەرا بەروارى با [ زۆرتر... 👁] ✖ ✖ ✖ 0 0 ✔ 91% ✍ هـ.ب. 8-11-2017 11:36:32\n📊 وەزیری تەندروستی: 100 ملیار دینار قەرزاری کۆمپانیاکانی دەرمانین ئامار و راپرسی\n📅 کاتی تۆمارکردن Nov 8 2017 1:11PM\nدواڕۆژ، کۆچەر عەلی وەزیری تەندروستی هەرێمی کوردست [ زۆرتر... 👁] ✖ ✖ ✖ 0 0 ✔ 89% ✍ هـ.ب. 8-11-2017 13:11:22


وردەكاری شەهیدكردنی پێنج گەرێلا لەلایەن چەكدارانی پارتیەوە – سنور میدیا\nوردەكاری شەهیدكردنی پێنج گەرێلا لەلایەن چەكدارانی پارتیەوە\nهەپەگە لە زاری گەریلایەکی ڕزگاربووی هێرشەکەی خەلیفانەوە ئاشکرای دەکات، پارتی بێ هیچ هۆشیارکردنەوەیەک، لەسەر ئاوی زاپ لە چوار لاوە ئەو گروپە گەریلایە گولـلەرباران کراون، لە ئەنجامدا پێنج گەریلا شەهیدبوون، گەریلایەک بەبرینداریی بەدیل گیراوە و گەریلایەکیش خۆی ڕزگار کردووە.\nناوەندی ڕاگەیاندنی هێزەکانی پاراستنی گەل-هەپەگە، لە ڕاگەیەندراوێکدا، وردەکاریی هێرشەکەی شەوی ٢٨ی ئابی پەدەکەی لە خەلیفان خستەڕوو.\nلەڕاگەیەندراوەکەی هەپەگەدا هاتووە” شەوی ٢٨ی ئاب، گروپێک گەریلا، کە لە حەوت کەس پێکدەهاتن، دەیانویست لە قەندیلەوە بچنە بادینان، دەوروبەری کاتژمێر ٢:٣٠ خولەکی نیوەشەو، کاتێک گەریلاکان ویستوویانە ئاوی زاپ تێپەڕێنن، ڕووبەرووی هێرشی هیزەکانی پەدەکە بوونەوە”.\nهەپەگە ڕوونیکردووەتەوە” بێ ئەوەی چەکدارەکانی پەدەکە، هیچ هۆشیارییەک بدەن، یان گولـلەی هۆشداریی بتەقێنن، ڕاستەوخۆ لە چوار لاوە گولـلەبارانیان کردوون”، ڕاشیگەیاندووە”لە ئەنجامی ئەو هێرشەدا بە زانیاریی ڕوون، پێنج هەڤاڵمان شەهیدبوون، ئەگەری زۆر هەیە، هەڤاڵێکمان بە برینداریی دەستگیر کرابێت، هەروەها هەڤاڵ حەقی، کە یەکێک لە ئەندامانی گروپەکە بووە و شاهیدی ئەو ڕووداوەیە، توانیویەتی بە زەحمەتییەکی زۆر لەو هێرشە ڕزگاری ببێت و دوای ئەوەی گەیشتەوە لای هیزەکانمان، ڕووداوەکە لەزۆر ڕووەوە ڕوون بووەوە”.\nهەر لە ڕاگەیەندراوەکەی هەپەگەدا هاتووە” پێشتریش بە گەلی کور د و رای گشتییمان وتووە، ئەو ڕووداوە بۆ دادوەریی و ویژدانی پەدەکە جێدەهێڵین، ئەوە راستیی دۆخەکەیە، دەبێت بۆ گەلەکەمان ڕوون بێت، ئەو ڕووداوە بەبێ هیچ هۆشدارییدانێک بە گەریلا و لەسەر بنەمای لەناوبردن پێکهاتووە”.\nهەپەگە لە بەردەوامییدا دەڵێت “ئاشکرایە کە بە ئامانجی دەرخستنی شەڕ لەناو کوردادندا ئەنجام داراوە، لەگەڵ ئەوەی دەزانن، کە ئێستا شەڕێک لەناو کورداندا دروستببێ، لە زیانی هەموو گەلی کورد دەبێت”.


187 . ڕاپۆرتێك ده‌رباره‌ی شه‌پۆله ڕادیۆییه‌كان | ماڵپه‌ڕی سانا\n> ڕاپۆرته‌كان\t> Protected: 187 . ڕاپۆرتێك ده‌رباره‌ی شه‌پۆله ڕادیۆییه‌كان\tProtected: 187 . ڕاپۆرتێك ده‌رباره‌ی شه‌پۆله ڕادیۆییه‌كان


خۆپیشاندن و ناڕەزاییەکانی سریلانکە و سەرکەوتنێك – www.facebook.com/anarkistan.net ***** sekoy-anarkistani-kurdiy-zman@riseup.net ***** https://i-f-a.org\nخۆپیشاندن و ناڕەزاییەکانی سریلانکە و سەرکەوتنێك\nوێڕای توند و تیژی و دڕندەیی پۆلیس و هیزە تایبەتییەکانی حکومەت ناڕەزایی و خۆپیشاندانەکانی خەڵکی سریلانکە بەردەوامە و زۆرێك لە شارەکانی گرتۆتەوە.\nحکومەتی سریلانکە حاڵەتی ئیمێرجنسی بەکارهێنا و هەروەها لە سەراپای سریلانەکەشدا هاتوچۆی قەدەەخە کرد ، سەرەرای ئەمانەش، فرمانی بەو کۆمپانیاکانی سۆشیال میدیا کرد: فەیسبوك ، وەتساپ، تیوتەر و ئەوانی تری ڕاوەستان تاکو کەس ئەکسێسی نەبێت بۆیان ، لەگەڵ هەمو ئەمانەشدا نەیتوانی خۆپیشاندان و ناڕازاییکەران دامرکێنێتەوە سەرەنجام دوێنی شەو ، یەك شەمە، 03/04/2022 ، شەوەکەی سەراپای وەزیرەکانی دەوڵەت کە 26 وەزیرن جگە لە سەرۆك کۆمار و سەرۆکی وەزیران و خوشکەکە ی سەرۆکی وەزیران هەر هەموویان دەستیان لەکارکێشایەوە . تەنانەت دوان لە برازاکانی سەرۆکی وەزیران کە یەکێکیان وەزیری وەرزش بوو، ئەوانیش دەستیان لە کار کێشایەوە و ڕەخنەشیان لە حکومەت گرت سەبارەت بە ئەمر کردنی بە کۆممپایناکان بۆ وەستانی سوشیال میدیا.\nئێستا سەرۆک کۆمار دوو سێ گریمانێکی لەبەر دەستدایە : یا ئەوەتا دەبێت ئەم خۆی و عەشرەتەکەی واز لە دەسەڵاتداری بێنن، یان سەر لە نوێی وەزارەت دروستبکەنەوە هەندێکیش لەوانەی کە دەستیان لە کار کێشاوەتەوە بییانگێڕنەوە ، یاخود بڕیاری هەڵبژاردنی گشتی بدات بەڵام بە دوور لە فێڵ و ساختە .\nهاوکاتیش ئەم سەرۆکە داوای لە صندوقی دارایی نێو دەوڵەتی کردووە تاکو بە کەفەلات ڕزگاریان بکات لەم بارودۆخە بە دانی قەرز گەرچی لە ئێستادا سریلانکە 51 ملیار دۆلار قەرزارە.\nئەوەی گرنگە ناڕەزایی خەڵك توانی شکست بە حکومەت بهینێت و گۆڕانکاری بکات گەرچی رەنگە سەرەنجامەکەی کەم تا زۆر هەر وەك ئەمەی ئێستا بێت، بەڵام متمانەی زۆری بە خەڵك دروست کرد ، ئەزوموونی گەورەی پێبەخشین ، تەبایی و یەکێتی ڕیزەکانیانی فێرکردن ، دەسەڵاتی بێ حورمەت کرد . هەر هەموو ئەمانە هەنگاوی ئێکجار گەورەن بۆ هەنگاوی گەورەتری ئایندە.\nPrevious Post نەوت بوەستێنە\nNext Post سیاسەتی نوێی ئەمازۆن بۆ کرێکارەکانی


ڤیدیۆ| هه‌ولێر دووه‌م سه‌ركه‌وتنی له خولی نایابی عێراق تۆماركرد – یاریگانێت\nدەستپێك/ڤیدیۆ هه‌واڵ/ڤیدیۆ| هه‌ولێر دووه‌م سه‌ركه‌وتنی له خولی نایابی عێراق تۆماركرد\nڤیدیۆ| هه‌ولێر دووه‌م سه‌ركه‌وتنی له خولی نایابی عێراق تۆماركرد\nرابه‌ر روستایی 2014/10/30\nیاریگا– لە چوارچێوەی یارییەكانی خولی تۆپی پێی یانه نایابه‌كانی عێراق و ركابه‌رییه‌كانی كۆمەڵەی یەكەم ئه‌مڕۆ پێنجشه‌ممه یانه‌ی هه‌ولێر له شاری به‌غدا بووه میوانی تۆپی پێی كاره‌با و یارییه‌كه‌شی به تاقانه گۆڵێك لێبرده‌وه .\nله گێمی یه‌كه‌می یارییه‌كه هیچ تێپێك نه‌یانتوانی گۆڵ تۆماربكه‌ن سه‌رباری بوونی چه‌ند هێرشێكی مه‌ترسیدار ، ئه‌مه به‌هه‌مان شێوه له گێمی دووه‌م تا دواساته‌كان هه‌ردوو تیپ نه‌یانتوانی خۆیان بگه‌یننه گۆڵی تیپی به‌رامبه‌ر تا ئه‌وكاته‌ی له خوله‌كی 92 هێرشبه‌ری هه‌ولێر ” ئه‌مجه‌د رازی ” توانی له رێی لێدانێكی راسته‌وخۆ گۆڵێكی كوشنده‌ی له كاره‌با تۆماربكات و هه‌ولێری به‌ره‌و دووه‌م سه‌ركه‌وتن ببات له دووه‌م یاری خۆیاندا ، له‌م یارییه‌دا جه‌لال حه‌سه‌نی گۆڵپارێزی هه‌ولێر ئاستێكی به‌رزی پێشكه‌شكرد و رۆڵی هه‌بوو له سه‌ركه‌وتنه‌كه‌ی هه‌ولێر .\nبه‌م سه‌ركه‌وتنه هه‌ولێر سێ خاڵی گرنگی به‌ده‌ستهێنا و بووه خاوه‌نی شه‌ش خاڵ و چوار یاری دواخراویشی هه‌یه .\nڤیدیۆی گۆڵه‌كه‌ی ئه‌مجه‌د رازی :\nErbil football videos خولی نایابی عێراق كاره‌با


لێبووردنی نێونەتەوەیی داوای ئازادکردنی ناڕازیانی دەسبەسەرکراوی کرد\n12:39 - 19 گەلاوێژ 2718\nکوردستان میدیا: ڕێکخراوی لێبووردنی نێونەتەوەیی بە نیسبەت دەسبەسەرکرانی ناڕازیانی ئەم دوایانە، نیگەرانی خۆی دەربڕی و داوای لە ڕێژیمی ئێران کرد تا بە خێرایی ئازادیان بکات.\nلێبووردنی نێونەتەوەیی داوای لە بەرپرسانی ڕێژیمی ئێران کردووە هەتا بە خێرایی هەموو ئەو کەسانەی کە تەنیا بە تاوانی بەشداربوون لە ناڕەزایەتییەکان دەسبەسەر کراون ئازاد بکات و بە نیسبەت کوژرانی هاوڵاتییەک لە کەرەج، لێکۆڵینەوەی بێلایەنانە دەست پێ بکات.\nئەو ڕێکخراوەیە لە ڕاگەیەندراوێکدا کە لە ڕێکەوتی ١٨ی گەلاویژی ١٣٩٧ی هەتاوی بڵاوی کردووەتەوە، باسی لەوە کردووە، کە زۆربەی ناڕەزایەتییەکانی ئەم دوایانەی چەندین شاری ئێران، کە بە هۆی هەڵاوسانی بازاڕ و گرانی ڕوویان داوە، هێمنانە بووە.\nلەو ڕاگەیەندراوەدا ئاماژە بەوە کراوه، کە پاش کەڵکوەرگرتنی بەرپرسان لە هێز و سەرکوتی خەڵکی ناڕازی لە هەندێک شوێندا، ناڕازیان دەستیان داوەتە هاوێشتنی بەرد و ئاگردانی هەندێک کەرەستە.\nئەو ڕێکخراوە نێودەوڵەتییە بە پشتبەستن بە ڕاپۆرتی هەندێک لە ماڵپەڕ و میدیا دەرەکی و نێوخۆییەکانی ئێران، ئاماژەی بە دەسبەسەرکرانی دەیان کەس لە خەڵکی ناڕازی بە دەستی هێزەکانی ڕێژیم داوە، کە هەنووکە هەر لە زیندانەکاندا ڕاگیراون و ئازار و ئەشکەنجە دەدرێن و ئیزنی وەرگرتنی پارێزەریان پێ نادرێت.\nبەپێی ئەو ڕاگەیەندراوە لە ڕۆژانی ڕابردوودا نزیک بە ٥٠ تا ٦٠ کەس کە بە هۆی ناڕەزایەتیدەربڕین بە دۆخی بازار دەسبەسەر کراون بۆ زیندانی ئەوینی تاران گوازراونەتەوە.\nلە بەشێکی دیکەی ئەوڕاگەیەندراوەدا، ڕێکخراوی لێبووردنی نێونەتەوەیی نیگەرانیی خۆی بە نیسبەت ناڕوونی چارەنووس و شوێنی ڕاگیرانی حەوت ژن و پیاو کە پاش دەسبەسەرکرانیان ناوی خۆیان لە ویدیۆیەکدا ئاشکرا کردبوو، دەربڕیوە.


چه‌پكه گوڵی پیرۆزبایی ڕه‌وتی حیكمه‌ی نیشتیمانی پێشكه‌شی جێگری سه‌رۆكی هه‌رێمی كوردستان كرا\nبه‌مه‌به‌ستی پیرۆزبایی له به‌ڕێز شێخ جه‌عفه‌ر شێخ مسته‌فا جێگری سه‌رۆكی هه‌رێمی كوردستان شاندێكی ڕه‌وتی حیكمه‌ی نیشتیمانی به سه‌رۆكایه‌تی سه‌ید حه‌سه‌ن مرته‌زا حه‌كیم به‌رپرسی گشتی مه‌كته‌بی سلێمانی و شاندێكی یاوه‌ری كه بریتیی بوون له شێخ حسێن خۆشناو ، جه‌لال حه‌سه‌ن مه‌حمود ، ڕه‌نجده‌ر فه‌تاح ، مه‌ریوان ئیبراهیم و هێدی محه‌مه‌د سه‌ردانی یانه‌ی وه‌رزشی پێشمه‌رگه‌یان كرد و له‌لایه‌ن به‌ڕێز شێخ جه‌عفه‌ر شێخ مسته‌فا جێگری سه‌رۆكی هه‌رێمی كوردستان پێشوازی كران.\nله‌و میوانداریه‌دا كه به ئاماده‌بوونی به‌ڕێز مه‌حمود ئه‌حمه‌د موراد جێگری سه‌رۆكی یانه‌ی وه‌رزشی پێشمه‌رگه و مامۆستا ئیبراهیم قاسم به‌ڕێوه چوو سه‌ره‌تا به‌رپرسی نوسینگه‌ی سلێمانی ڕه‌وتی حیكمه‌ی نیشتیمانی نامه‌ی پیرۆزبایی ڕ‌ه‌وتی حیكه‌مه و چه‌پكه گوڵێكی تایبه‌تیان پێشكه‌ش به به‌ڕێز شێخ جه‌عفه‌ر شێخ مسته‌فا جێگری سه‌رۆكی هه‌رێمی كوردستان كرد .\nله‌به‌رامبه‌ردا به‌ڕێز شێخ جه‌عفه‌ر شێخ مسته‌فا وێڕایی به‌خێرهێنانی میوانان سوپاسی به‌ڕێز عه‌مار حه‌كیم سه‌رۆكی ڕه‌وتی حیكمه‌ی نیشتیمانی و شاندی میوان كرد بۆ ئه‌و پیرۆزباییه‌و په‌یوه‌ندییه‌كانی هه‌ردوولای به گرنگ زانی بۆ به‌ره‌و پێش چوونی كوردستان و عێراق له كه‌شێكی ئارام و سه‌قامگیردا .


كوشتنى به كۆمه‌ڵ له‌هه‌رێمى كوردستان – Standard Kurd\nكوشتنى به كۆمه‌ڵ له‌هه‌رێمى كوردستان\nلەلایەن ستاندار Posted on ئاب 5, 2018 890 جار بینراوە 0 سەرنج\nئيمپراتۆڕێك ده‌وڵه‌ته‌كه‌ى رووخا ، لێيان پرسى: هۆكارى نشوستى ده‌وڵه‌ته‌كه‌ت چى بوو ؟ ، له‌وه‌ڵامدا وتى ” ئيشه گه‌وره‌كانمان دايه ده‌ستى ئينسانه بچووكه‌كان ، ئيشه بچووكه‌كانيشمان دايه ده‌ست ئينسانى گه‌وره ” ؟ !! .\nئه‌م حيكمه‌ته رێك له‌گه‌ڵ وه‌زعى ئه‌مڕۆى هه‌رێمى ئێمه‌دا ئه‌گونجێ . ئه‌وه‌تا سه‌روه‌تو سامانى ميلله‌ت دراوه‌ته ده‌ستى ( دز ) ، ئه‌منيه‌تى وڵات دراوه‌ته ده‌ستى ( پياوكوژ ) ، عيلم ومه‌عريفه‌ت دراوه‌ته ده‌ستى ( نه‌فام ) ، ميدياش دراوه‌ته ده‌ستى ( چڵكاوخۆر و خۆفرۆش ) ، له‌ىسه‌روشيانه‌وه سه‌روه‌رى ياسا دراوه‌ته ده‌ستى ( سه‌ركرده‌ى ديكتاتۆرو سته‌مكار ) !!.\nله‌وه‌ته‌ى ئه‌م كيانه كوردييه‌ى به‌ناوى هه‌رێمى كوردستان له‌م ناوه‌دا هه‌ڵتۆقيوه ، به‌درێژايى بيستو حه‌وت ساڵى رابردوو ، هه‌ميشه به‌عه‌قلييه‌تى خێڵ وعه‌شيره‌تگه‌رى وحزب حزبانى به‌ڕێوه‌ى ئه‌برێ ، مه‌گه‌ر به رتووش و بۆ جوانكارى هه‌ندێ سيماى حكومه‌تدارى درابێته پاڵ ئه‌م ده‌سه‌ڵاته ، وه‌كو دروستكردنى زانكۆ وده‌زگاى مه‌عريفى ، به‌ڵام ديسان ئه‌مانه‌ش خراونه‌ته خزمه‌تى ده‌سه‌ڵات وحيزبه فه‌رامانڕه‌واكانه‌وه ، ده‌رچووانى زانكۆكانيش بونه‌ته حه‌ماڵ و عه‌تاڵ و به‌تاڵ .. به‌هه‌مو پيوه‌رێك ئه‌م ده‌سه‌ڵاته حيزبييه‌ى حوكمرانى كوردستان ئه‌كات فه‌شه‌لى هێناوه‌و ، قه‌ت رۆژێك له‌رۆژان نه‌يتوانيوه ببێته ده‌سه‌ڵاتێكى ته‌ندروست بۆ ميلله‌ته‌كه‌ى .\nبينيمان چۆن له‌سه‌ر خاوه‌ندارێتى پێنج دوكانى قه‌ڵادزێ ، شه‌ڕێكى بێئامان رووى له‌وڵاته‌كه‌مان كرد، هه‌زاران رۆڵه‌ى ئه‌م كوردستانه بوونه قوربانى پێنج دوكان!. بينيمان چۆن حيزبێك بۆ پاراستانى ده‌سه‌ڵاته‌كه‌ى خۆى هاناى برده به‌ر ئه‌و ديكتاتۆره‌ى كه جگه له ده‌يان هه‌زار رۆڵه‌ى كوردى ئه‌م نيشتمانه‌مان ، هه‌زاران رۆڵه‌ى عه‌شيره‌تى سه‌ركرده‌ى ئه‌م حزبه‌شى خه‌ڵتانى خۆێن كرد . بينيمان دواى رووخانى رژێمى سه‌دام و بارينى ملياران دۆلار به‌سه‌ر هه‌رێمه‌كه‌ماندا ، له‌جياتى هه‌ڵساندنه‌وه‌ى ژێرخانى ئابوورى وڵاته‌كه‌مان ، چۆن ئه‌م سه‌روه‌ته زل وزه‌به‌لاحه بۆ كڕينى ويژدانى به‌شێكى بچووك و، بۆ ده‌وڵه‌مه‌ندكردنى ئه‌ندامانى بنه‌ما‌ڵه فه‌رمانڕه‌واكان ته‌رخانكراو ، ميلله‌تى لێ بێبه‌ش كرا.\nئێستاش ئه‌بينين ميلله‌ته‌كه‌مان له‌چ رۆژگارێكى سه‌ختدا ژيان به‌سه‌ر ئه‌بات ، كاره‌باى نيه، ئاوى خواردنه‌وه‌ى به‌حاڵ ده‌ست ئه‌كه‌وێ ، مووچه‌ى نادرێتێ و لێى ئه‌بڕێ ، گه‌نجه‌كانمان بێكارن ، ده‌رچوانى زانكۆكان شاگردى چێشتخانه‌كانن ، له‌زستانو هاويندا سووته‌مه‌نى ده‌ست ناكه‌وێ ، وڵات به‌گشتى بوه‌ته زبڵخانه‌يه‌كى گه‌وره بۆ فرێدانى پاشماوه‌ى وڵاتانى ده‌وروبه‌ر ،ئێستا كار گه‌يشتۆته سه‌ر تاوانى كۆمه‌ڵكوژى ميلله‌ته‌كه‌شمان كه هيچ ده‌سه‌ڵاتێكى ديكتاتۆر به سه‌دام حوسێنيشه‌وه به هه‌مو حيقدى شوفينيانه‌شيه‌وه بيرى له‌مجۆره تاوانه كۆمه‌ڵكوژييانه نه‌كرده‌وه .\nله‌مڕۆژانه‌دا له‌ته‌له‌فزيۆنى ( روداو) ى سه‌ر به سه‌رۆكى حكو‌مه‌ته‌كه‌مان به‌رنامه‌يه‌كى تايبه‌تمان بينى له‌سه‌ر خۆراكه به‌سه‌رچووه‌كان و ئه‌وه‌ى پێى ئه‌وترێ ( ده‌زگاى كۆنترڵى جۆرى ) كه ئه‌مه ده‌زگايه له‌وڵاتانى ئينساندۆستدا له‌ده‌سه‌ڵاتى سه‌ر كۆمارو سه‌رۆك وه‌زيرانيش گرنگتر بايه‌خى پێئه‌د‌رێ .له‌لاى ئێمه‌ش كه‌تۆته ده‌ست كه‌سانێكى بێ ويژدانى سه‌ر به ده‌سه‌ڵات كه يارى به‌موقه‌ده‌راتى ئه‌م ميلله‌ته‌وه ئه‌كه‌ن . ئه‌وه‌ى بينيمان كاره‌ساتێكه كه ويژدانى هيچ كه‌سێك قبوڵى ناكات ، ئه‌وه‌ى وتراش به‌شێكى بچوكى ئه‌م واقيعه تاڵه‌يه كه ئێستا ئێمه‌ى كوردى باشوور تيايدا ئه‌ژين.\nده‌رمانى ئێكسپايه‌ر له ده‌رمانخه‌كانى هه‌رێمى كوردستان ساخ ئه‌بێته‌وه . خواردنى به‌سه‌رچوو ده‌رخواردى مناڵانمان ئه‌درێ ، كه‌لوپه‌لى بێ كواليتى به‌بازاڕه‌كانماندا بڵاو ئه‌بێته‌وه ، به‌نزينى سه‌ڕه‌تاناوى له‌به‌نزينخانه‌كاندا دابه‌ش ئه‌كرێ ، بۆنى پاڵاوگه‌ى ناياسايى شاره‌كانمان وێران ئه‌كات ، ئه‌و نه‌خۆشييانه‌ى له‌قامووسى هيچ وڵاتێكدا نه‌ماوه، لاى ئێمه له‌گه‌ڵ هاوين وزستاندا سه‌ر هه‌ڵئه‌ده‌نه‌وه . رێژه‌ى نه‌خۆشييه درێژخايه‌نه‌كان رۆژ به‌رۆژ زياتر ئه‌بن ، وه‌زاره‌تى به‌ناو ته‌ندروستيش بێده‌نگه له‌ئاست ئه‌م ماڵويرانييه و، پاساو بۆ ده‌سه‌ڵات ئه‌هێنێ ، و فه‌شه‌له‌كانى بۆ پينه ئه‌كات ، ته‌نانه‌ت ده‌سه‌ڵات پله‌ى راسته‌قيينه‌ى گه‌رماشمان لێ ئه‌شارێته‌وه و چه‌واشه‌كارى تيا ئه‌كات !!.\nئه‌و خواردنه ژه‌هراوييانه‌ى به‌سه‌ر ميلله‌ته‌كه‌ماندا ساخ ئه‌كرێنه‌وه، ئه‌و به‌نزيبنه سه‌ڕه‌تاناوييه‌ى له سه‌ياره‌كانمان ئه‌كرێ ، دڵنيام هه‌مان ئه‌و خواردنو به‌نزينه نيه كه خه‌ڵكانى ده‌سه‌ڵات به‌كارى ئه‌هێنن ، هيچ به‌دوورى نازانم سۆپه‌رماركێتو مۆڵى تايبه‌ت به‌خۆيانه‌وه هه‌بێت ، ديسان به‌دوورى نازانم فه‌رده برنجى ئه‌وان به فرۆكه‌ى تايبه‌ت بۆيان بهێنن ، ده‌رمانى تايبه‌ت له‌باشترين كۆمپانياى جيهانى بۆيان بێت ، هيچ به‌دوورى نازانم ته‌نانه‌ت له‌ناو ماڵه‌كانى خۆشياندا فلته‌رى تايبه‌ت هه‌بێت بۆ پاككردنه‌وه‌ى هه‌واكه‌ى ، باسى كاره‌باى بيستوچوار سه‌عاتيشيان ناكه‌م كه‌ته‌نها گڵۆپى به‌رده‌رگاكانيان له‌وانه‌يه به‌شى گه‌ڕه‌كێكى شار بكات .\nكاتێك بازرگانێك خواردنێكى به‌سه‌رچوو داخڵى هه‌رێم ئه‌كات ، گه‌وره‌ترين سزاى ئه‌وه‌يه ده‌ست به‌سه‌ريدا بگيرێت و بسووتێنرێ ، وبازرگانه‌كه‌ش ته‌نها پاره‌يه‌كى كه‌م زه‌ره‌ر ئه‌كات ، كاتێك چاوى بيست كه‌سى ئه‌م هه‌رێمه كوێر ئه‌بێ به ده‌رزى كۆمپانيايه‌ك ، ته‌نانه‌ت ده‌سه‌ڵات به‌و زل و زه‌به‌لاحييه‌ى خۆيه‌وه دێته ناو مه‌سه‌له‌كه‌و سوڵحى عه‌شايه‌رييان بۆ ئه‌كات . له‌ساڵانى نه‌وه‌ده‌كان سه‌دان بازرگانى به‌غدا له‌سێداره دران له‌سه‌ر ئه‌وه‌ى ته‌نها كاڵاكانيان گران كردبو و وڵات له‌ژێر ئابڵوقه‌دا بوو ، كه‌س نه‌يده‌ويڕا له‌غيابى كۆنترۆڵى جۆريدا يه‌ك ماده‌ى به‌سه‌رچوو يا ده‌رمانێكى خراپ بێنێته ناو وڵاته‌وه ، چونكه سزاى له‌سێداره‌دان بو .\nئێستا ده‌سه‌ڵاتى عه‌شايه‌رى وحيزبى هه‌رێم شه‌ريكى كۆمپانياكانن ، بۆيه چاوپۆشى له‌هه‌مو پێشێلكارييه‌كى ياسايى له‌و كۆمپانيانه ئه‌كه‌ن ، له‌وڵاتيكدا سزا ته نها بۆ خه‌ڵكى هه‌ژار بێت ، سێداره‌و زيندان ته‌نها بۆ خه‌ڵكى ناڕازى بێت، ئه‌م وڵاته دارستانه و به قانونى دارستان ژيان به‌سه‌ر ئه‌بات .\nكێشه‌ى ئه‌م ميلله‌ته‌ى ئێمه له‌وه‌دايه تازه ئه‌م ده‌سه‌ڵاته فێرى ئه‌مجۆره حوكمرانييه بوه‌و ده‌ستبه‌ردارى نابێت ته‌نانه‌ت ئه‌گه‌ر ميلله‌ته‌كه‌شى له‌ناو بچێت ، چونكه ئه‌وه‌نده مليارات دۆلاريان بۆ خۆيان هه‌ڵگرتوه به‌يانى له‌گه‌ڵ لێقه‌ومان بچن له‌ده‌ره‌وه خۆشترين ژيان بۆ خۆيان مسۆگه‌ر بكه‌ن. ئه‌م ده‌سه‌ڵاته ئه‌وه‌نده خوێنرێژ و ديكتاتۆره زۆر زه‌حمه‌ته به‌ئاسانى له‌ناو بچێ ، ياخود لانيكه‌م بگه‌ڕێته‌وه سه‌ر ئينسانيه‌ت و ويژدانى به‌رامبه‌ر ئه‌م ميلله‌ته بجوڵێ ، مه‌گه‌ر وه‌كو رژێمه ديكتاتۆره‌كانى دونيا به‌هێزێكى ده‌ره‌كى له‌ناو بچێت ، ئه‌گينا تا ئه‌م ده‌سه‌ڵاته به‌رده‌وام بێت، ئه‌بێ بترسين له‌ئاو خواردنه‌وه‌كه‌شمان نه‌وه‌ك ژه‌هرى تيا كرابێت .\nبڵاوکراوەی پێشوودواخستنی هەڵبژاردن لەپێناو چی دا …!!؟\nبڵاوکراوەی نوێتربزانە سبەی پارتی ویەكێتی خەریكی چین


May 1, 2020 – Dengekan\nHome / 2020 / May / 01\nDaily Archives: May 1, 2020\nدەربارەى دۆخی کرێکاران … نووسینی: دانا حمید\nWritten on May 1, 2020, by Dana Hameed Muhamad\nبۆ کرێکاران؟ ڕەنگە کرێکار و کرێکاران لەسەرتاسەرى دونیا، سیاسەت و ئەدەبیاتی هەموو گەلێکدا شوێن و پێگەى خۆی هەیە. وە ئەم چینە واتە کرێکاران، دەبێ هەر لە دۆخی کارکردندابن یان نا، Continue Reading »\nComments Off on دەربارەى دۆخی کرێکاران … نووسینی: دانا حمید\nئاگامبێن: پەتاكە بیانوو بوو بۆ ڕاگەیاندنی ڕەوشی ئاوارتە -6- … ئازاد حەمە\nWritten on May 1, 2020, by Azad Hama\nبەشی شەشەم نازانین مردن لە كوێ چاوەڕێماندەكات، لێمانگەڕێن با لە هەموو شوێننێك چاوەڕوانیبكەین. تێڕامانی مردن تێڕامانی ئازادییە. ئەوانەی خۆیان فێری مردن كردووە نازانن چۆن خزمەتدەكەن. زانینی ئەوەی چۆن دەمرین Continue Reading »\nComments Off on ئاگامبێن: پەتاكە بیانوو بوو بۆ ڕاگەیاندنی ڕەوشی ئاوارتە -6- … ئازاد حەمە\nCategories: General, Opinion, Slider\nWritten on May 1, 2020, by Stivan Shamzinani\nوەک هەمیشە لە سەروەختی قەیرانە قووڵەکانی سەرمایەدارییدا “سەرمایەداریی بۆ خۆی سیستمێکی قەیراناوییە” دەنگوباسی گەڕانەوەی مارکس دەبێتە مانشێتی رۆژنامە و گۆڤارەکان، وەک ئەوەی مارکس لە رێی کەشتییەکی فەزاییەوە بۆ دەرەوەی ئەتمۆسفێری Continue Reading »\nComments Off on کارل مارکس نەگەڕاوەتەوە … نووسینی: ستیڤان شەمزینی\nڕۆژگارێکی بێ ڕەنگوبۆ … ئەمجەد شاکەلی\nWritten on May 1, 2020, by Amjad Shakali\nخۆشەویستی، هەمیشە و لەو دەمەی ڕا مرۆڤ هەبووە، بەهێزترین و تەمەندرێژترین و تۆکمەترین ڕایەڵەیەک بووە، مرۆڤ و دەوروبەری، مرۆڤ و ژینگەی، مرۆڤی سروشتی، مرۆڤی و مرۆڤی، وێکڕا گرێداوە و درێژەی Continue Reading »\nComments Off on ڕۆژگارێکی بێ ڕەنگوبۆ … ئەمجەد شاکەلی\nنۆزدە تێز سەبارەت بە خوێنەر و خوێندنەوە… نووسینی:عەبدوڵا سڵێمان(مەشخەڵ)\nWritten on May 1, 2020, by Mashkhal\nئەم تێزانە وێناکردنی گشتی بۆچوونی منن سەبارەت بە خوێنەر و قەیرانی خوێنەر و خوێندنەوە لە کۆمەڵی بۆرژوازی کوردیدا کە دەتوانرێت هەندێکیان گشتی بکرێنەوە، بەوپێیەی کە تایبەتمەندی کۆمەڵی بۆرژوازی لەهەر کۆمەڵگەیەکدا Continue Reading »\nComments Off on نۆزدە تێز سەبارەت بە خوێنەر و خوێندنەوە… نووسینی:عەبدوڵا سڵێمان(مەشخەڵ)\nسبحان اللە … پشکۆ ناکام\nWritten on May 1, 2020, by Pishko Nakam\n….. درۆکردن بەدەمی کەسێکەوە کە ناسراو بێ و خانەوادەیەکی لەدوای خۆی جێهێشت بێ و ساڵانی ژیانی بە ڕۆژ و ئەرشیف هەبێ ، تەنها درۆکردنێکی ئاسایی نیە و ئەچێتە قاڵبی تەزویر Continue Reading »\nComments Off on سبحان اللە … پشکۆ ناکام\nWritten on May 1, 2020, by Denegkan\nئەوکەروێشکە سپییەجوانە لە وێنەی نییەهەتا بڵێی نیانەخنجیلەیە و خەپانەهەمیشە من حەزدەکەمیاری لەگەڵدا بکەمدێم و دەچم لەگەڵیادەیدەمێ گێزەروگیائازاری یەکتر نادەینلەگەڵ یەکتر لێبوردەینئەویش زۆر ئاسودەیەهاوڕێی وەک منی هەیە۰\nComments Off on ئەدەبی منداڵان … کەروێشکەسپی … فەرهاد ئەحمەد بەرزنجی\nCategories: General, Kids Literature\nكاره‌كانی كاریكاتێر له رۆژنامه‌گه‌ری خولاودا كاری سیاسی – به‌شی -2- هه‌ندرێن خۆشناو November 30, 2020\nمناڵ، سیاسەت و پەروەردە .. سامانی وەستا بەکر November 30, 2020\nچیرۆک/ هزرخانە .. عەلی مستەفا November 30, 2020\nلە ناوێک دەگەڕێم .. سروشت نەوزاد November 30, 2020\nگوناهی سروشت نیە باڵات کورتە، کۆرۆنا دەتکوژێت! .. عبدالرحمن محمد(مەلا ڕەحمان ئاوارەکان) November 30, 2020\nشەوێکی زەرد .. شیعر/ کاوە عوسمان عومەر November 30, 2020\nزەنگیانەی ئاویی / ڕستی دوانزەهەم .. فەتاح حەسەن November 30, 2020\nپەرلەمانی عێڕاق، یاسای قەرزکردن و کێشەی مووچە لە هەرێم November 30, 2020\nئەو گوندەی پ ک ک ئازادی کردووە! .. ڕێبوار ڕەشید November 28, 2020\n٩٩ مۆمی خامۆش .. برایم فەڕشی November 28, 2020\nڕه‌هێڵه … سه‌ردار جاف\nMar 25, 2019\tClosed\nپیاسه‌یه‌ك به تانوپۆی (شه‌قامه‌که)ی ئۆکتاڤیۆ پازدا….. سۆران محه‌مه‌د\nتا کەی دەبێت لەم داهۆڵە چاوەرێی جوڵەیەکی زیندو بکەن…؟! … موزەفەر عەبدوڵا\nسیاسەتی تەنیایی … نووسینی: نۆرینا هێرتز.. و: ئاری زا\nNov 4, 2020\tClosed\nنیگا و تابلۆ …. سه‌ردار جاف\nكۆدەكان! … ئەرسەلان مەحمود\nJan 26, 2017\tClosed\nدە بێت ترافیکی سوور بە ڕووی پارتی و یە کێتی هە ڵبکرێت … بێستون کافرۆشی\nNov 30, 2020\tClosed\nمناڵ، سیاسەت و پەروەردە .. سامانی وەستا بەکر\nچیرۆک/ هزرخانە .. عەلی مستەفا\nلە ناوێک دەگەڕێم .. سروشت نەوزاد\nگوناهی سروشت نیە باڵات کورتە، کۆرۆنا دەتکوژێت! .. عبدالرحمن محمد(مەلا ڕەحمان ئاوارەکان)\nشەوێکی زەرد .. شیعر/ کاوە عوسمان عومەر


Home›هەواڵ›کوردستان›هیومان ڕایتس وۆچ: دەبێت تورکیا قەرەبووی قوربانیانی بۆردومانەکانی لە هەرێم بکاتەوە\nرێکخراوی هیومان ڕایتس وۆچ راپۆرتێکی لەبارەی بۆردومانەکەی تورکیا لە کونەماسی بڵاوکردەوە و رایگەیاند: “تورکیا بەبێگوێدانە ئەوەی هێرشەکە زیان بە هاووڵاتیی مەدەنی دەگەیەنێت یاخود نا، ئەو بۆردومانەی ئەنجامداوە”.\nلە راپۆرتەکەدا بڵاوکراوەتەوە: “وا دەردەکەوێت سوپای تورکیا نە وریایی لە هێرشەکەدا بەکارهێناوە لە پێناو بەرکەوتنی کەمترین زیان بە هاووڵاتیانی مەدەنی و نە هەڵسەنگاندنی کردوە لەسەر ئەوەی ئایا زیانەکانی هێرشەکە بە هاووڵاتییانی مەدەنی زیاتر دەبێت لە ئامانجە سەربازیەکەی هێرشەکە یان نا، ئەوەش وادەکات هێرشەکە بچێتە خانەی هێرشی نایاساییەوە”.\nلە بەشێکی راپۆرتەکەدا وردەکاری برینداربوونی ئەو خێزانە بڵاوکراوەتەوە کە لە کونەماسی برینداربوون و دەڵێت: “بە گوێرەی یاساکانی جەنگ، دەبوو هاووڵاتییانی مەدەنی پێشوەختە لە بۆردومانەکە ئاگاداربکرانایەوە، یاساکانی جەنگ رێگری لە هێرشی ئەنقەست و کوێرانە بۆ سەر هاووڵاتییانی مەدەنی دەکەن”.\nئەوەشی خستووەتەڕوو: دەبێت تورکیا لێکۆڵینەوەی بێلایەن و شەفاف بکات لەسەر ئەوەی ئایا هێرشەکانیان پێشێلکاری یاساکانی جەنگی کردووە یاخود نا، هەروەها دەبێت بەرپرسانی تورکیا قەرەبووی قوربانیەکانی هەر هێرشێکی نایاسایی بکەنەوە.\nئاماژەش بەوەکراوە، دەبێت بەرپرسانی عێراق فشار لە تورکیا بکەن لە ئەنجامدانی لێکۆڵینەوە و قەرەبووکردنەوەی قوربانیانی کەیسی هێرشی نایاسایی.\nشایەنی باسە، هیومان ڕایتس ۆوچ پێشتر نیگەرانی سەبارەت بە کوشتنی هاووڵاتییانی مەدەنی لە ئەنجامی هێرشە ئاسمانیەکانی تورکیا لە هەرێمی کوردستان دەربڕیوە.


ئێواره‌ی ئه‌مڕۆ شه‌ممه جارێكی دیكه نرخی نه‌وتی خاو له‌بازاڕه‌كانی جیهان به‌رزبونه‌وه‌ی به‌خۆوه بینی و نرخی یه‌ك به‌رمیل نه‌وتی برێنت به‌رێژه‌ی 0.84% به‌رزبوه‌وه و گه‌یشته 78.09دۆلار مامه‌ڵه‌ی پێوه‌كرا.\nئاوێنه: به‌پێی ئاماری ماڵپه‌ری Oil Price، كه تایبه‌ته به نرخی نه‌وت و سه‌رچاوه‌كانی وزه، ئێواره‌ی ئه‌مڕۆ شه‌ممه له بازاڕه‌كانی جیهاندا نرخی به‌رمیلێك نه‌وتی برێنت به رێژه‌ی 0.84% به‌رزبوه‌وه به 78.09 دۆلار مامه‌ڵه‌ی پێوه‌كرا.\nهاوكات له‌گه‌ڵ به‌رزبونه‌وه‌ی نه‌وتی خاوی برێنت، نه‌وتی خاوی ته‌كساسی ئه‌مریكاش به‌ریژه‌ی 0.68% به‌رزبونه‌وه‌ی به‌خۆوه بینی و گه‌یشته 73.98 دۆلار و له‌بازاڕه‌كاندا مامه‌ڵه‌ی پێوه‌كرا.\nنرخه‌كه‌ی ئێواره‌ی ئه‌مڕۆی نه‌وت له‌بازاڕه‌كانی جیهان، له‌ماوه‌ی دو ساڵی رابردودا هاوشێوه‌ی به‌خۆیه‌وه نه‌بینیوه و له‌و ماوه‌یه‌دا 78 دۆلاری تێپه‌ڕنه‌كردوه.\nله رۆژی چوارشه‌ممه‌ی رابردوه‌وه، به‌تایبه‌ت دوای راگه‌یاندنی كه‌مبونه‌وه‌ی قه‌باره‌ی یه‌ده‌گی نه‌وتی خاوی ئه‌مریكا، نرخی نه‌وت به رێژه‌ی 1% به‌رزبونه‌وه‌ی به خۆیه‌وه بینیوه.\nهاوكات به‌وته‌ی شاره‌زایانی بواری وزه، ئه‌گه‌ر به‌م شێوه‌یه خواست بۆ سه‌رچاوه‌كانی وزه زۆر بێت و قه‌باره‌ی یه‌ده‌گی ئه‌مریكا ڕو له كه‌مبونه‌وه بێت، ئه‌وا له چه‌ند رۆژی داهاتودا نرخی نه‌وت به رێژه‌یه‌كی به‌رچاو به‌رز ده‌بێته‌وه.


توشبوویەکی کۆرۆنا ئاسەوارەکانی نەخۆشییەکە تەنانەت دوای چاکبوونەوەش باس دەکات\n’’زوو زوو ماندوو دەبم و هەناسەدانم قورسە’’\n2020.07.18 - 18:50\nدانياڵ گرين کە گەنجێکی بەریتانییە يەكێكە لەو توشبوانەى ڤايرۆسى كۆرۆنا كە چاكبونەتەوە، بەڵام دەڵێت، زياتر لە سێ مانگە نەگەڕاوەتەوە بارودۆخى سروشتى خۆى و تائێستاش گيرۆدەى دەستى ئاسەوارەكانى ڤايرۆسەكەيە.\nدانياڵى تەمەن 28 ساڵ لەكاتى گەشتێكدا لەگەڵ هاوڕێكانى بۆ چياى ئەلبى فەرەنسا تووشى ڤايرۆسى كۆرۆنا بووە و دواتر نيشانەكانى دەركەوتوون كە ديارترينيان بەرزبونەوەى پلەى گەرمى جەستەى بووە.\nئەو گەنجە كە لە شارى نيوكاسڵ لە بەريتانيا دەژى و خوێندكارى قۆناغى دكتۆرايە، كێشەى بيركردنەوە و قورسى تەركيزكردن و بيرەوەرى كورت مەودا و چەندين كێشەى ترى بۆ دروستبووە، سەرەڕاى ئەوەش كێشەى لە نوسين و قسەكردندا بۆ دروست بووە و ئەستەمە بەلايەوە.\nدانياڵ گرين بە تۆڕى CNNى ئەمريكى وتووە، لە مانگى سێوە بەدەست كێشەى ماندوێتيەوە دەناڵێنم و زۆر كات هەست بە ماندوبونێكى زۆر دەكەم، هەروەها هەناسەدانم قورسە و وا هەستناكەم دەتوانم بە ئاسانى هەناسە بدەم، ئەگەر بچم پياسەيەك بكەم بۆ ماوەى يەك خولەك هەست بە ماندوبونێكى زۆر دەكەم.\nبەپێى وتەى پزيشكان ئەو كاريگەريانەى ڤايرۆسەكە لەسەر دانياڵ هەيبووە لاى زۆرينەى چاكبوەكان نييە و بارودۆخى ئەو گەنجە سەرنجى پزيشكەكانى بەلاى خۆيدا ڕاكێشاوە.\nلاى خۆيەوە دكتۆر لويس ئۆسترۆسكى زيشنەر، مامۆستاى پزيشكى لە زانكۆى تەكساس دەڵێت: نزيكەى 80%ى ئەوانەى توشى ڤايرۆسى كۆرۆناى نوێ دەبن ڕوبەڕوى كاريگەرى لاوەكى سوك دەبنەوە، ياخود هيچ نيشانەيەكيان نابێت، بەڵام دودڵيەكە لەسەر 20%ەكەى ترى توشبوانە.\nئەوەشى ڕونكردوەتەوە، لەو ڕێژەيەش لە هەر پێنج توشبويەك يەكيان بە سەختى تووش دەبن و ئازارەكانى نەخۆشيەكە دواى چاكبونەوەش بۆ ماوەيەكى زۆر بەردەوام دەبێت.\nبەپێى وتەى شارەزايان، هەندێك لەو نەخۆشخانەى چاكدەبنەوە كاريگەريەكانى ڤايرۆسەكە بۆ ماوەيەكى درێژ لەسەريان بەردەوام دەبێت، وەك خراپبونى هەميشەيى بەشێك لە سيەكان و دروستبونى پەڵە لەسەر ديوارەكانى سيەكان، ئەوەش دەبێتە هۆى لاوازكردنى تواناى دەزگاى هەناسەدان.\nتەندروستى عێراق: هێشتا زووە بۆ هەڵسەنگاندنى ئامارەکانى کۆرۆنا لەرۆژانى جەژندا\n2020.08.04 - 11:04\nڕاپۆرتەکان: ژمارەی مردن و توشبوون بە کۆرۆنا زۆر لەوە زیاترە کە ئێران ڕایدەگەیەنێت\n2020.08.04 - 08:34\nهەرێم؛ ئامارى 24 کاتژمێرى کۆرۆنا بڵاوکرایەوە.. ڕێژەى توشبوون بەرزبۆوە\n2020.08.03 - 21:53\nڕوسیا گرەنتی فەراهەمکردنى ملیۆنەها ڤاکسینی دژ بەکۆرۆنا دەدات لەساڵى داهاتوو\n2020.08.03 - 21:26\nیەکەم لێدوانی ئەمریکا لەدوای دەستگیرکردنی شارمەهد لەلایەن بەرپرسانی ئێرانەوە\n2020.08.02 - 16:36\nدوای دەستلەکارکێشانەوەی لە پەرلەمان سۆران عومەر پەیامێک بڵاودەکاتەوە\n2020.07.27 - 13:29\nدوای هەڕەشەیەكی توندی یۆنان توركیا كەشتیە جەنگییەكانی لەكەناراوەكانی ئەو وڵاتە كشاندەوە\n2020.07.26 - 20:45


نوێترین دیمانه‌ی مۆرینهۆ له باره‌ی مێسی، كریستیانۆ، ریال و بارسا\nخۆزێ مۆرینهۆی راهێنه‌ری پورتوگالی له نێوان مێسی و كریستیانۆ\nخۆزێ مۆرینهۆ یانه‌ی ریال مه‌درید یانه‌ی بارسێلۆنا\nخۆزێ مۆرینهۆی راهێنه‌ری پورتوگالی كریستیانۆ به ئه‌فسانه وه‌سف ده‌كات، ده‌شڵێت: ئه‌گه‌ر له سه‌رده‌می مێسی نه‌با ئێستا خاوه‌نی 10 خه‌ڵاتی باڵۆن دۆر بوو.\nخۆزێ مۆرینهۆ له دایمانه‌یه‌كدا له‌گه‌ڵ كه‌ناڵی 11ـی پورتوگالی ستایشی كریستیانۆ رۆناڵدۆ ده‌كات و به ئه‌فسانه‌ی هه‌ڵبژارده‌ی پورتوگالی وه‌سف ده‌كات، ده‌شڵێت: كریستیانۆ یاریزانێكه جگه له گۆڵكردن و سه‌ركه‌وتن و به‌ره‌و پێشچوون هیچ شتێكی تر نازانێت.\nمۆرینهۆ له به‌شێكی دیكه‌ی قسه‌كانیدا ده‌ڵێت: كریستیانۆ و مێسی دوو یاریزانی گه‌وره و بێ وێنه‌ن، ئه‌گه‌ر ته‌نیا یه‌كێكیان له‌م سه‌رده‌مه ژیابا، ئێستا خاوه‌ین 10 نازناوی باڵۆن دۆر ده‌بوون.\nمۆرینهۆ له وه‌ڵامێكی دیكه‌دا، ئاماژه بۆ ئه‌وه ده‌كات ریال مه‌درید باشترین تاقیكردنه‌وه‌ی ژیانی راهێنه‌رایه‌تی بوو، گوتیشی: كاتێك چوومه ئیسپانیا، بارسێلۆنا له به‌هێزترین ساته‌كانی خۆی بوو، ده‌ستی به‌سه‌ر هه‌موو شتێكدا گرتبوو، بۆیه له یاریی كۆتایی جامی شا له یاریگه‌ی مێستایا شكستمان به بارسێلۆنا هێنا و چیتر رێگه‌مان پێ نه‌دا قورخی هه‌موو ناسناوه‌كان بكات.\nمۆرینهۆ گوتیشی: پێشتر له‌گه‌ڵ ریال مه‌درید جامی سووپه‌ر و لالیگم برده‌وه، به‌ڵام هیچیان تامی سه‌ركه‌وتنه‌كه‌مان له دژی بارسێلۆنا له جامی شا نه‌بوو.\nراهێنه‌ره پورتوگالییه‌كه هێمای بۆ ئه‌وه‌ش كرد له ریال مه‌درید خۆشترین ساته‌كانی ژیانی به‌سه‌ربردووه، ئه‌و رۆژانه‌ی له مه‌دریدم به‌سه‌ر برد زۆر خۆش بوو، به‌ڵام ناخۆشییه‌كه ئه‌وه بوو نه‌متوانی له‌گه‌ڵ ریال مه‌درید چامپیۆنزلیگ ببمه‌وه.


فه‌يلى و مه‌سيحى و ئێزيدى و توركمان و شه‌به‌ك قاره‌مان و شه‌هيد هه‌ردوگ شووڕش ئه‌يلوول گوڵانن - شـه‌فـه‌ق نيـوز\nفه‌يلى و مه‌سيحى و ئێزيدى و توركمان و شه‌به‌ك قاره‌مان و شه‌هيد هه‌ردوگ شووڕش ئه‌يلوول گوڵانن\nئمجا هه‌رچه‌نى گشت پيكهاته‌يل له ئێزيدى و فه‌يليه‌يل و مه‌سيحى و شه‌به‌ك و پيكهاته‌يل تر حزب و ره‌وته‌يل سياسى ديرن، وه‌لى له هه‌مان وه‌خت باوه‌ڕ وه ئامانجه‌يل جمشت ئازاديخواز كورد و بارزانى نه‌مر ديرن له نه‌خشه‌ى ئاينده‌ى كوردستان و چه‌سپانن مافه‌يليان جوور خاڵه‌يليگ ك هويچ وه‌ختيگ ده‌س له‌ليان هه‌ڵناگيريه‌ێد له شووڕش كورد.\nوه‌ل ئه‌وه‌يشا هه‌رچه‌نى جمشت ئازاديخواز كورد جمشتيگ خاوه‌ن سفه‌ت ئنكارى نه‌وى له‌بان چينيگ يا تايفه‌يگ يا نه‌ته‌وه‌يگ دياريكرياگ، به‌ڵكوو گشت نه‌ته‌وه‌و پيكهاته‌و ئايينه‌يل گرته خوه‌ى و بارزانى نه‌مريش له‌گشت بوونه‌و ياده‌يل هه‌ميشه داوا له گشت حكومه‌ته‌يل عراقى يه‌ك له‌شوون يه‌ك عراقى كرد مافه‌يليان بچه‌سپنێد وه يه‌كسانى و دادگه‌رى و گشت مافه‌يليان له ده‌ستوور بچه‌سپنێد و دگان وه‌پيان بنه‌ێد جوور به‌شيگ جيانه‌كرياگ له رووڵه‌يل ملله‌ت كوردستان.\nشووڕش كورد هويچ وه‌ختيگ فه‌رمووش پيكهاته يا چين وتايفه‌يگ نه‌كردگه‌و نه‌ياسه‌ى ده‌س قه‌ده‌ر يارژمه‌يل ديكتاتۆرى يه‌ك له‌شوون يه‌ك و بيبه‌شيان نه‌كردگه له مافه‌يل ره‌وايان و نموونه‌يش ئه‌را ئه‌وه له باس و دروشمه‌يل بارزانى نه‌مر دياره، ك به‌تاڵ نه‌وى له داواكردن مافه‌يل گشت ئه‌و نه‌ته‌وه‌و تايفه‌و ئايينه‌يل و كه‌مينه‌يل تر، چوينكه ته‌ماشاى گشت رووڵه‌يل كوردستان وه يه‌ك چه‌و كردياد و جياوازى له‌ناونيان نه‌كرد و هه‌ميشه ده‌روازه‌ى به‌شداريكردن له شووڕشه‌يل كورد و ئامانجه‌يلى واز بوى ئه‌را گشت كه‌سيگ و خه‌يوه‌ت كورد بوى ك تائيسه‌يش گشت چين و پيكهاته‌يل وه‌بى جياوازى گرته‌سه خوه‌ى، ك يه‌يش مێژوو له‌بانى شايه‌تى ئه‌ياد.\nبيجگه ئه‌وه‌يش هيمان خوين شه‌هيده‌يل له پيكهاته‌يل تر شوونه‌وارى و ره‌نگى دياره له كويه و ئاوايه‌يل كوردستان و هيمان شه‌هيده‌يل ئێزيدى و مه‌سيحى و شه‌به‌ك و فه‌يلى و توركمان تا رووژ ئمڕوومان ئاشكراس له‌لاى گشت كه‌سيگ، ك يه‌يش نيشانه‌يگ تر په‌يره‌وكردن ريڕه‌و بارزانى نه‌مره له جيوه‌جيكردن مافه‌يل و قورتاربوين له‌و زوڵم و سته‌مه ك هاته تويشيان جوور پيكهاته‌يل تر له رووڵه‌يل كوردستان.\nبيگومان ناو شه‌هيده‌يل هويچ وه‌ختيگ له‌هويره‌و ناچێد و ناتويه‌نيم فه‌رامووشيان بكه‌يم، هه‌ر له‌وه‌ر ئه‌وه‌يش ئاسان نيه له‌هويريانه‌و بووه‌يم يا فه‌رامووش رۆليان بكه‌يم له ئازادكردن كوردستان له‌ژيرده‌س سته‌مكارن ئمجا ئه‌وه‌گ خه‌بات كرد وه‌خاتر ئازادكردن كوردستان شان وه‌شان بارزانى نه‌مر بوينه نيشانه‌يگ ئه‌را رووڵه‌يل پيكهاته‌يليان و پاڵنه‌ريگ بته‌و ئه‌را به‌شداركردن پيكهاته يا تايفه يا رووڵه‌يل ئايينه‌گه‌ى له كاروان ئاوه‌دانى و بنياتناين و مقه‌يه‌تيكردن خاك كوردستان و به‌شدارى له گشت كابينه‌يل حكومه‌ت كوردستانى.\nلوقمان ده‌رويش زاخۆيى


بەتاوانی بەشداری لە كوشتنی ١٧٠ هەزار كەس، دادگایی دەكرێت | جینۆساید كورد\nبەتاوانی بەشداری لە كوشتنی ١٧٠ هەزار كەس، دادگایی دەكرێت\nدادگایی كردنی یەكێك لە پاسەوانی پێشووی ئۆردوگای مەرگی ئاشوێتسی پۆڵۆنیا كە تەمەنی 94 ساڵە و تۆمەتی بەشداری كوشتنی لانیكەم 170 هەزار كەسی خراوەتە پاڵ، لە شاری دێتمۆڵد لە خۆرهەڵاتی ئەو وڵاتە دەستی پێكرد.\nرینهۆڵد هێنینكی تەمەن 94 ساڵ ئەگەر لەو دادگایەدا وەكوو تاوانبار بناسرێت، ئەگەری زۆرە سزای 3 هەتا 15 ساڵ زیندانی بەسەرا بسەپێت، هەرچەند رەنگە بەهۆی بەساڵاچوونی ناوبراو ئەو سزایە جێبەجێ نەكرێت. ئەمەش بە پێی راپۆرتێكی ماڵپەڕی BBC بریتانیا.\nنزیكەی 5500 كەس لە هێزەكانی “ئێس . ئێس” كە لە ئۆردوگای ئاشوێتس بەرپرسایەتییان هەبووە دوای شەڕی جیهانی زیندوو مانەوە، بەڵام هەتا ئێستا كەمتر لە 50 كەسیان دادگایی كراون.\nئۆردوگای ئاشوێتس چەندین زیندان لە خۆ دەگرت، كە حكومەتی نازی لە خاكی پۆلۆنیا بە مەبەستی راگرتنی جوولەكەكان دایمەزراندبوو و هەزاران پیا و ژن و منداڵ تێیدا راگیرابوون.\nزۆربەی زیندانیانی ئەو ئۆردوگایە بە هۆی گاز و یان لەرێگەی دیكەوە كوژران و یان بە هۆی برسێتی و دۆخی نالەباری ئۆردوگا گیانیان لە دەست دا.\nدەوترێت لەنێوان ساڵەكانی 1942 هەتا 1945ی زایینی نزیكە یەك میلیون كەس لەو ئۆردوگایەدا گیانیان لە دەست داوە.\nیادی جینۆسایدی هۆڵۆكۆست بە وێنە\nبۆ زانیاری زیاتر ئەم بەدواداچوونەی خوارەوە بخوێنەوە.\nتاوانەكانی حكومەتی نازی ئەڵمانیا دژ بە جولەكە “هۆڵۆكۆست”\nهۆڵۆكۆست ئەو دەستەواژەیە كە بۆ شاڵاوە رێكخراوەكانی ئەڵمانیاو بەشێك لە هاوپەیمانەكانی رێكخرابوو، بە ئامانجی لەناوبردنی جولەكە لە ئەوروپا لە سەردەمی جەنگی جیهانی دووەمدا.\nهۆڵۆكۆست لە بنەڕەتدا وشەیەكی یونانیە “holokauston” بە واتای ” الحرق الكامل القرابین المقدمە لخالق الكون” لە سەدەی نۆزدە هاتوە، مەبەست لەبەكارهێنانی بۆ گوزارشت كردن بوە بۆ رووداو یان ئەو نەهامەتیانەی بە گەورە ناوبراون. دوای ئەوە یەكەم جار ووشەی هۆلۆكۆست بۆ مامەڵەی “هتلەر” بەرامبەر جولەكەكان “ئێهود” لە ساڵی 1942 بەكارهێنرا، بەڵام ووشە یان دەستەواژەكە تا ساڵانی پەنجاكان بە شێوەیەكی فراوان بڵاو نەبووبوەوە، لە ساڵانی هەفتاكان دەستەواژەكە “هۆڵۆكۆست” بە شێوەیەكی دیاریكراو بۆ گوزارشتكردن لە شاڵاوەكانی جینۆسایدكردنی یەهودیەكان بەكارهێنرا، بە تایبەت لە سەردەستی دەسڵاتدارانی ئەڵمانیاو سەپاندنی هەژموونی حزبی نازی بە سەرۆكایەتی “ئەدۆلف هتلەر”.\nخودی یەهودیەكان خۆیان لە ساڵانی چلەكان دەستەواژەی “شوا”یان لە بری “هۆڵۆكۆست” بەكار دەهێنا، ئەمەش بە واتای “ئەلتەورا” بە مانای “رووداو یان كارەسات” دێت.\nلە ساڵی 1904 دكتۆر “ئالفرید بلویتز”ی ئەڵمانی “1860- 1940” دەستی بەبڵاوكردنەوەی بیروبۆچونەكانی كرد، سەبارەت بەوەی چۆن لە رێگای گۆڕانكاری كۆمەڵایەتیەوە بە ئامانجی باشتركردنی رەگەزو نەوەی مرۆڤایەتی بكرێت، ئەمەش وەك ئامانجێك لە پێناو كۆمەڵگایەكی زیاتر هۆشیاردا. دوای ئەمەش كتێبێكی تری بڵاو كردەوە بە ناوی “الرخسە للقچا‌و علی اڵاحیا‌و الژین لایستحقون الحیاە” لە ساڵی 1920 “كارل بایندنك” بە هاوبەشی لە گەڵ دكتۆری دەرونزانی “ئالفرید هۆج” كتێبێكیان بڵاو كردەوە، ئەم كتێبە لە سەربیرۆكەی “كوشتنی ئەوانەی بە نەخۆشی چارەسەركراو یان گران” نوسرابوو، كە تیایدا بە هیچ شێوەیەك باسی كۆمەڵكوژی هیچ پێكهاتە یان كۆمەڵ و كەمینەیەك نەكرابوو، بەهۆكاری ئینتمایان بۆ ئاینێكی دیاریكراو.\nهەندێك وای بۆدەچن ئەو كتێب و بڵاوكراوانەی سەرەوە لەلایەن “نازییەكان” سوودی لێوەرگیراوە بۆ تەواوكردنی پلانەكەیان بە مەبەستی لەناوبردنی “یەهودیەكان” كە بەوە ناسرا بوو “چارەسەری كۆتایی” یان “چارەسەری یەكجاری”.\nلە 1ی ئەپریلی 1933 یان دوای ماوەیەكی كورت لە گەشتنی نازییەكان بۆ دەسڵات لە ئەڵمانیا، حزبی نازی یەك شوێنی دیاریكرد بۆ یەك رۆژ بە تەواوی بە مەبەستی كارو بەرهەمی بازرگانی كە یەهودیەكان ئەنجامیان دەدا لە ئەڵمانیا، زمانحاڵەكان بە ناوی نازیەكان ئەوەیان دووپات دەكردەوە” أن المقاگعە كانت عبارە عن پأر من الیهود اڵالمان ومن اڵاجانب”، لەم كاتەدا رۆژنامەو پەیامنێرو رۆژنامەوانەكانی وڵاتە یەكگرتوەكانی ئەمریكاو بەریتانیا رەخنەیان دەگرت لە رژێمی نازی و حزبی نازی، هەرلەم رۆژەدا هێزەكانی ئەڵمانیا سەری هەموو گەڕەكە یەهودی نشینەكانیان بە تووندی كۆنترۆڵ كرد، بە رەنگی زەردو رەش هەزاران دەرگاو دەرەچەی كۆڵانەكانیان دیاریكرد، بە سەدان لافیتەیان هەڵواسیبوو كە تیایدا نوسرابوو ” شت لە یەهودیەكان مەكڕن”، لەولاشەوە هێزەكانی حكومەتی ئەڵمانیا بە گەڕەك و كۆڵانەكاندا دەسوڕانەوەو دروشمیان دژی یەهودییەكان دەوتەوەو گۆرانی حزبی نازییەكانیان دەچڕی. لە شارەكانی تریش ئەو شوێنەی بۆ یەهودیەكانیان دیاریكردبوو پارچەیەك بوو لە تووندو تیژی و بۆ یەكەم جارو لە شاری “كییل” پارێزەرێكی یەهودی لەلایەن نازییەكانەوە كوژراو دواتر ئەو شوێنە دیاریكراوە بۆیان لە ناوەڕاستی شەو كۆتایی پێهات.\nلەم چوارچێوەیەدا كۆمەڵێك بڕیار لە لایەن “ئەل رایەخ”ی سێیەم لە 7ی ئەپریلی 1933بە مەبەستی دەركردنی یەهودییەكان لە هەموو دام و دەزگا فەرمیە حكومیەكان دەركرا، لە كۆبوونەوەی ساڵانەی حزبی نازی لە “نوێرنبێرگ” ساڵی 1935 كۆمەڵێك یاسای رەگەزپەرستی دەركرا، كە دواتر بە “بقوانین نورمبرج للسلالات”، یەكێك لەو بڕیارانە ئەوە بوو نابێت هیچ یەهودییەك لە گەڵ كەسی نا یەهودی پرۆسەی هاوسەرگیری ئەنجامبدات و بە پێچەوانەشەوە، هاوكات مافی ناسنامەی ئەڵمانی و دەنگدانیان لێوەرگرتنەوە، لە 15ی نۆڤەمبەری 1938 یاسایەكی تر دەرچوو كە رێگری دەكرد لە قوتابی یەهودی بچێتە قوتابخانەی گشتی لە ئەڵمانیا.\nدەستەواژەی “چارەسەری كۆتایی یان یەكجارەكی” بۆ یەكەمین جار لەلایەن “ئەدۆلف ئیخمان”بە كارهێنرا كە بۆخۆشی سەرپەرشتی شاڵاوەكانی هۆلۆكۆستی دەكردو دواتر لەلایەن ئیسرائیلەوە لە 1ی یونیوی 1962 دادگایی كراو لە سێدارەدرا.\nگفتوگۆی پلان و نەخشەی “چارەسەری كۆتایی” بە ئامانجی لە نێوبردنی یەهود لە ئەوروپا لە كۆنگرەی ناوخۆیی حزبی نازی كە لە ناوچەی “وانسی” باكوری رۆژئاوای بەرلین لە 20ی یەنایری 1942 بەسترا كرا. لەم كۆنگرەیە “هینریك هیملر” ئامادەبوو، لە بەهێزترین پیاوەكانی ئامادەبووی كۆنگرەش “ئەدۆلف هتلەر” بوو، كە لە هەموویان دڕندەتر بوو، لە پوختەی راپۆرتی كۆنگرەكەدا هاتبوو كە “شێوازی رابووردوو بە مەبەستی هاندانی یەهودییەكان بۆ چوونە دەرەوەیان لە ئەڵمانیا، گۆڕدرا بۆ دوورخستنەوەی بە زۆر”.\nشاڵاوەكانی هۆڵۆكۆست و بەندەكانی “چارەسەری یەكجاری”، فەلسەفەی نازییەكان بوو، بەو پێیەی تەنیا رێگا بوو لە رزگاربوونیان وەك گوزارشتیان لێكردبوو “”تحت البشر” Untermensch، هەروەك بە شێوەیەكی تریش گوزارشتیان لێدەكرد” اڵامە اڵالمانیە لكونها عرق نقی Herrenvolk لها الحق فی حكم العالم” واتا نەتەوەی ئەڵمان رەگەزێكی نادرەو مافی دەسڵاتی هەیە لە هەموو جیهان.\nپێكهاتەی ئەوروپا لە رووی نەتەوەیی و رەگەزییەوە لە “غەجەر، بۆلندی، یەهود، سلایفیون، ئەلتیوین، ئەفریقی” پێكدێت”، هاوكات لە گەڵ جینۆسایدی یەهودییەكان زیارتر لە “000، 100 هەزار شیوعی، 000، 15 بۆ 000، 25 هەزار كەس لەوانەی هەڵگری ناسنامەی مسەلیین بوون، 2000 لە شاهێدحاڵەكانی یەهود” لەلایەن نازییەكانەوە كوژراون و زیاتر “000، 400 ” هەزار كەس بە شێوازی جۆراو جۆرو بە پاساوی نەخۆشی لەنێوبراون و كوژراون.\nزۆربەی مێژوونووسەكان كۆكن لەسەر ئەوەی سەرەتای شاڵاوەكانی هۆڵۆكۆست، شەوی 9ی نۆڤەمبەری 1938 دەستی پێكرد، كاتێك كە خۆپیشاندان دژ بە یەهودییەكان لە زۆربەی شارەكانی ئەڵمانیا ئەنجامدرا، كە هەموو شوێنە بازرگانیەكانیان شكاندوشت و مەكەكانیاینان بە تاڵان دەبردو هەرلەو شەوەدا “100” یەهودی كوژران و “000، 30” هەزاركەسیان لێدەستگیركراو “7000” هەزار شوێنی بازرگانی و “1574” شوێنی پیرۆزی یەهودییەكان تێك و پێك شكێنرا. ئەم شەوە دواتر ناوی لێنرا ” Kristallnacht”.\nپلان و نەخشەی “مەد غشقەر” یەكیك بوو لە پێشنیارەكانی حكومەتی نازی لە ئەڵمانیا، ئامانج لێی گواستنەوەی ئەو یەهودیانە بوو لە ئەوروپاوە بۆ “جەزیرەی مەدغشقەر”، پێشنیارەكەش لەلایەن “فرانز رادیماخەر” سەرۆكی بەشی یەهودیەكان لە وەزارەتی دەرەوەی ئەڵمانیا بوو. پێش شكان یان كۆتایی هاتنی فەرەنسا، داوای حكومەتی ئەڵمانی ئەوە بوو كە جەزیرەی ناوبراو رادەستی ئەو بكرێت یان وەك موستەعمەرەیەكی فەرەنسی بخرێتە ژێردەسڵاتی ئەڵمانیا، كە بەشێك بێت لە مەرجەكانی خۆ بەدەستەوەدانی فەرەنسا.\nبەشێك لەچاودێران پێیان وایە كە شاڵاوەكانی جینۆسایدی هۆڵۆكۆست لە زۆربەی تاوانەكانی تری جینۆساید رێكخراوتربوە، كەلەلایەن دەسڵاتی نازییەكانەوە ئەنجامدراوە، زۆر بەڵگەنامەش لە چوارچێوەی تاوانەكەو ئەنجامدانی كەوتوونەتە بەردەست و ئەو راستیەی سەرەوە پشتڕاست دەكەنەوە، بۆنموونە بەڵگەنامەیەكی گرنگ و بروسكەیەكی بەناوبانگ كە “هیرمان هۆڤل بۆ هتلەر”ی ناردوە، هیرمان ئەوكاتە كەسی دووەم بوە لە شاڵاوەكانی رینهارد، “Operation Reinhard” ئەمە رێك رێوشوێنی كۆمەڵكوژی “جینۆساید”ی یەهودیەكان دەردەخات لە هۆڵندا. ئەم دیكۆمێنتە بەناوی “تالگراف هۆفڵ” هاتوەو لە دوو توێیدا ئاماژە بەوە دەكات كە لە ماوەی مانگی دیسەمبەری 1942دا “733، 24” یەهودی دەستگیركراون و خراونەتە گرتووخانەی ماجدانیك و “508، 434” هەزار كەسیش بۆ گرتووخانەی سوبیبورو “370، 101 ” هەزاری تریش بۆگرتوخانەی تریبلنكا، هەموو ئەم گرتووخانانەش لە پۆلەندایەو لەلایەن “هینریك هیملەر” و ئەفسەری مەیدانی “ئەودیلۆ كلوبوسنك” سەرپەرشتی دەكرێن.\nمێژوو نووسی هاوچەرخی بەریتانی “ریتشارد ئەوفری”لە كتێبی جەنگی رووسیا”دەنوسێ: نازییەكان یەهودییەكانیان وەك ئاژەڵ بە مەبەستی توانای كوشتنی زۆرترین ژمارە بەكاردەهێنا”. نموونەیەكی زیندوو دێنێتەوەو دەنوسێ”: ریزكردنی زیندانیەكان، دواتر بە یەك فیشەك لێدانیان لە دواوە بۆ ئەوەی بزانن بەیەك فیشەك چەند كەس دەكوژن”. یان بۆ نموونە هەڵدانی یەك قومبەلە بۆ نێوزیندانیەكە كە بزان چەند كەس دەكوژێ، كەدواتر بۆیان دەركەوت بریندار لە كوژراو زۆرترە، یان بۆ نموونە كردنە ژوورەوەی دووكەڵی ئۆتۆمبێل بۆ نێو هۆڵی زیندانیەكان و زۆر شێوازی تر، بۆ كوشتنی زۆرترین خەڵك بە ئاسانترین و كەمترین تێچوو.\nزۆربەی مێژوونوسەكانیش مكوڕی لەسەر ئەوە دەكەنەوە كە تاوانی جینۆسایدی هۆڵۆكۆست، شاڵاوێكی رێكخراوبوو لە سەرئاستێكی بەرفراوان و ئەوەی كردبوە ئامانج كەنابێت لە ئەوروپا هیچ كەسێك هەبێت لە درەوەی هەژموونی نازییەت. هەروەك هەموو یەهودییەكانیان دەناردە سەربازگەكان بۆ كاركردن یان سەربازگەكانی لەناوبردن، لێرەدا لەسەر ژمارەی قوربانیەكان جەدەلێكی زۆر هەیە كە دواتر دەیانبینین كە ژێدەرو سەرچاوەكان ئاماژە بۆ ئەوە دەكەن لە “5 بۆ 7” ملیۆن یەهدی لە ناویاندا “3”ملیۆن لە پۆڵەندا بوون بە قوربانی و وەك تاقیگە تاقیكردنەوەیان لە سەر ساغكردوونەتەوە، بە تایبەت لە سەربازگەی “ئاوشفیتز بیركیناو” لە پۆڵەندا.\nدكتۆرێكی نازی “جۆزێف منجیل” 1911 -1979 چەندین تاقیكردنەوەی جیاجیای لەسەر یەهودیە زیندانیكراوەكان ئەنجام دەدا، بۆ نموونە لە نێو بەرمیلی سەرگیراو لە ژێرپاڵە پەستۆیەكی بەرز دەیانی هیڵایەوە یان لە حاڵەتی بەستن “تەجمید” دەیانی هیڵایەوە تا گیان لە دەستدان. لە تاقیكردنەوەكانی تر كە “جۆزێف” لە سەر زیندانیكراوەكان پێی هەڵدەستا، هەوڵدان بۆ گۆڕینی رەنگی چاوی مناڵ لە چاندنی كەرەستەی رەنگ، یان هەوڵدان لە رێگای تاقیكردنەوەی سەرزیندانیەكان بۆ جۆری نەخۆشی سەرمابردە لە رێگای چاندنی ئامێری یاریكردن كە هۆكاربوە بۆ گواستنەوەی نەخۆشی، هەروەها هەوڵدان بۆ نەشتەرگەری گواستنەوەی ئەندامانی لەش و ئەزموونی رێگرتن لە سكپڕی و مناڵ بوون و زۆر تاقیكردنەوەی تر.\nلە ساڵی 1933 نازییەكان هەڵسان بە دروستكردنی چەندین سەربازگەی دەستگیركردن و زیندانی كردن، كە تیایاندا ژمارەیەكی زۆر مرۆڤیان لە پانتایەكی كەمی ئەو سەربازگانەدا كۆدەكردەوەو ناویان لێنابوو “سەربازگەی چاودێری یان چڕ”، “Concentration camp”، هاوكات بە مەبەستی زیندانیكردنی بەرهەڵستكارە سیاسیەكانیان و ئەوانەی لای نازییەكان شیاو نەبوون، لە كۆتایی ساڵی 1939 شەش لە گرتووخانەكان لە ئەڵمانیا لەكاتی جەنگی جیهانی دووەم و دروستكردنی چەندینی تر لەو وڵاتانەی ئەوروپا كە ئەڵمانیا داگیری كردبوون، یەكێكی تر بوو لە ئامانجەكانیان.\nسەربازگە چڕەكان ئەمانەی تێدەئاخێنرا، وەك “یەهودییەكان، شیوعیەكان، پۆلندیەكان، دیلەكانی جەنگ، خەجەر، شهود یەهوە، مسلییەكان”، زیندانی كراوەكان بە زۆر كاریان پێدەكرا، بە تایبەت ئەو كارانەی بەسەریاندا دابەش دەكراو هاوكات وەك لە سەرەوە باسمان كرد ئەزموونی تاقیكردنەوەی جۆراو جۆریان لەسەر ئەنجام دەدرا.\nدوای سەرەتای دەسپێكردنی جەنگی جیهانی دووەم و بەدیاریكراوی ساڵی 1941چەندین سەربازگەی جۆراوجۆری شاڵاوەكانی جینۆسایدی هۆڵۆكۆست دروستكرا “extermination camp” كە تایبەت كرابوو بۆ زاڵ بوون بەسەر زیندانیكراوەكان لە رێگای “گازی سام یان كوشتنی بە كۆمەڵ و شێوازی تری لەناوبردن و دواتریش سوتاندنی لاشەی كوژراوەكان”.\nجگە لەو سەربازگانە بۆ دەستگیركراوەكان، نازییەكان ناوچەیەكی شوێنی نیشتەجێبوونیان بەناوی گیتۆ “Ghettos”درووستكرد، یەهودییەكانیشی ناچاركرد كە تیایدا بژین، دەروازەو دەرەوەی ناوچەكەش لەژێر چاودێری تووندی نازییەكاندابوو. لەناودارترینی ئەوانەی كەلەم ناوچەیە كاری نەشیاویان بەرامبەر یەهودییەكان ئەنجام دەدا، “گیتۆ وارسۆ” بوو، ژمارەی ئەو یەهودیانەی كە كاری نەشیاویان بەرامبەر كرا لێرە “000، 380” كەس بوون.\nلەم شوێنە لە غورفەبەكدا “9” كەسی تێدەئاخێنراو، هەرلەم شوێنە هەزاران كەس گیانیان لە دەستداوە بە هۆكاری برسێتی و نەخۆشی تیفۆئید، لە 19ی یولۆی 1942 “هینریك هیملر” بڕیاریدا یەهودییەكان لەم شوێنەوە بۆ سەربازگەكانی كوشتن و لەنێوبردن بگوازرێنەوە.\nزیندانی كراوەكان لە گرتوخانەكاندا وەك سێگۆشەی هەڵگەڕاوە بوون لە رەنگدا، ئەمەش لە بەر هۆكاری جیاوازی رەگەزی و بیرو باوەڕییان و هاوكات زیندانیكردنیان، ئاماژەی جۆراو جۆر لە سەر قوماش و كەل و پەلەكانیان بوونی هەبوو، بۆنموونە “: رەنگی رەش ئاماژە بوو بۆ ئەوانەی كە رەچەڵەكیان بۆ هەندو پاكستان و غەجەر دەگەڕایەوەو هاوكات ئەو ئافرەتە كەم ئەندامانەی دەستگیركرابوون بە هۆكاروپاساوی رەوشتی، رەنگی سەوز بۆ ئەوانە بوو بە پاساوی تاوان دەستگیركرابوون، رەنگی وەردی بۆ مسلیەكان بوو، رەنگی بەنەفسەجی بۆ شهود یەهوە بوو، رەنگی سوور بۆ سیاسی و شیوعیەكان بوو، رەنگی زەرد بۆ یەهودییەكان بوو”، ئیتر وەك دەڵێن و دەگیڕنەوە سێگۆشەیەكی لە رەنگی هەڵگەڕاوەی درووستكردبوو.\nكۆی ئەو سەربازگانەی كە درووستكرابوون “47” دانەبوون، بەم شێوەیە دابەشببوون “17” ئەڵمانیاو “9” پۆلنداو ” 4″ نەرویژو “2” دانە لە هەریەك لە هۆڵنداو ئیستوانیاو ئیتالیاو فەرەنسا، “1” دانە لە هەریەك لە تشیكۆسلۆفاكیاو لاتفیاو نەمساو بیلارووس و ئۆكرانیاو لیتوانیاو بەلجیكا “جەزر شانیل” لە نێوان فەرەنساو وڵاتە یەكگرتوەكانی ئەمریكا. گەورەترین سەربازگە سەربازگەی چڕ “Concentration camp” بوو كە ئەویش سەربازگەی “ئاوشفیتز “Auschwitz” بوو لە پۆڵەندا. هەروەك ئەم سەربازگە بەوە ناسراو بوو كە تێكەڵەیەك بوو لە بەزۆر كارپێكردن و پاكتاوی رەگەزی و هتد ئەم سەربازگەیە لە 1940 تا 1945 بەردەوامی هەبوو، سەرچاوەكان ئاماژە بۆ ئەوە دەكەن جگە لە “000، 400” هەزار زیندانی كراو، یەك ملیۆن و نیو یەهودی تیا جینۆساید كراوە.\nبەشێك لە دێكۆمێنتی چارەسەری كۆتایی، بیرۆكەی جینۆسایدو توانای جێبەجێكردنی، لەگەڵ جینۆسایدی كەمئەندامان و بەرنامەی ئەكیۆن “4”، لەوێوە دەستی پێكرد یەكەم جار لەناودانی مناڵی كەم ئەندام، بڕیاریاندا تەواوی ئەو مناڵانە لەناو ببەن، بە برسیكردن و حوقنەی كوشتن دەستیان پێكردو تا گەیشتە گوولەبارانكردنی بە كۆمەڵ و دواتریش خنكاندن بە گازی “ئۆكسید كاربون”، لە هەر ژوورێكدا ژمارەیەكی زۆریان كۆدەكردەوە بە مەبەستی ئامادەكردنیان بۆ كوشتن و لەناودان.\nسەربازگەكانی جینۆساید یان مردن ئەو دەستەواژانە بوون بۆ كۆمەڵێك بەكاردەهێنران كە لە سەربازگەكاندا بە شێوەیەكی بەرفراوان كۆكرابوونەوە، كە پێشووتر باسمان كرد، ئەم جۆرەی هێنانیان بۆ سەربازگەكان چاوەڕوانكراو نەبوو دوای تەنها “24” كاتژمێر مانەوە نەدەژیان و لەنێودەبران، كە لە سەربازگەی چڕەوە بۆ سەربازگەی جینۆسایدكردن دەگواسترانەوە.\nسەربازگەی ئاوشفیتز جیاوازتر بوو لە سەربازگەی ئاوشتز، چونكە سەربازگەی ئاوشتز هی چڕكردنەوەو كاری بە زۆر بوون، بەڵام سەربازگەی ئاوشفیتز لە گەورەترین سەربازگەكانی كۆمەڵكوژی بوو، بە دووری “3” كیلۆمەتر دەكەوتە دەرەوەی شاری “ئاوشفیتز”و لە ساڵی 1941 درووست كرابوو، لە چوارچێوەی پلانی چارەسەری كۆتایی. درێژی سەربازگەكە “2” كیلۆمەترو نیو بە پانی “2” كیلۆمەتر بوو. لەم سەربازگەیە “4” شوێنی سوتێنەر هەبوو، كە بە كۆگای “غاز” ناسرابوو، هەریەك لە كۆگاكان نزیكەی “2500” هەزارو پێنج سەد كەسی دەگرت، گیراوەكان لە رێگای هێڵی شەمەندەفەرەوە دەگەیەنرانە سەربازگەكە، دوای گەیشتنیان لە یەكتر جیادەكرانەوەو ئامانجیش تاقیكردنەوەی جۆراو جۆر بوو لە سەر هەندێكیان لەلایەن دكتۆری نازی “جوزف منجیل 1911 – 1979”. لەم سەربازگەیە نازییەكان بەبەشێك لە ئافرەتەكان بۆ كەمكردنەوەی مەترسیەكانی زیندانیەكان دەیانوت ئێوە دەڕۆن بۆ حەمام. وە بەپێی هەندێ سەرچاوە كە دواتر دەیانبینین زۆر گرنگە بۆ گفتوگۆ، ئەویش ئەوەیە نازییەكان بۆڕی حمام و بوتڵی غازەكانیان لە جۆری “زیلكون” بە یەكەوە بەستوەتەوە كە بوتڵەكان هەڵگری گازی “سیانید”و جۆرە كرم و حەشەراتی كشت و كاڵی بوون، ئەمەش رێگایەكی تر بوە بۆ جینۆسایدكردنی زیندانیەكان. لەهەمان كاتدا تەرمی قوربانیەكانیان خستوەتە سەر ئامێری سوتێنەرەكان و سەرچاوەكانیش كە لە هەمان سەربازگە تا ئێستا بەشێكیان پارێزراوەو دیكۆمێنت كراوە، ئاماژە بۆ ئەوە دەكەن كە لەم سەربازگەیە “000، 300 هەزار یەهودی لە پۆڵەندا، 000، 69 هەزار یەهودی لە فەرەنسا، 000، 60 هەزار یەهودی لە هۆڵەندا، 000، 55 هەزار یەهودی لە یونان، 000،46 هەزار یەهودی لە مورافیا، 000، 25 هەزار یەهودی لە لە بەلجیكا” كە سەرجەمیان دەكەنە یەك ملیۆن و نیو، جینۆساید كراون و بوون بە قوربانی.\nلە سەربازگەی بەلزاك “Belzec extermination camp”، ئەم سەربازگەیە بە یەكەم و كۆنترین سەربازگەی جینۆسایدی نازییەكان ئەژماردەكرێ، لەم سەربازگەیەدا “508، 434” هەزار یەهودی جینۆسایدكراون، كە دەكاتە نزیكەی نیوملیۆن كەس، “بەلزاك” دەكەوێتە ناوچەی “لوبلن” لە پۆڵەندا. سەربازگەی جیملنۆ “Chełmno extermination camp” نزیكەی “70” كلیۆمەتر لە دووەم گەورە شاری پۆڵەندا “لۆدز” دوورە، 000، 152 هەزار زیندانی لەم شوێنە جینۆسایدكراون، سەربازگەی ماجدانیك “Majdanek” لەم شوێنە بەریەك كەوتن لە باسكردنی ژمارەی قوربانیەكان هەیە، سەرچاوە سۆڤێتیەكان دەڵێن “000، 40” هەزار كەس كۆمەڵكوژكراون، بەڵام دوای ساڵی 1961ژمارەی تەواوی قوربانیەكان بە “000، 50” هەزار كەس دیاریكراون، كەچی دوا ئامارو سەرچاوەی فەرمی دەڵێت “000، 78” هەزار كەس بوون بە قوربانی. لە سەربازگەی سوبیبور “Sobibór extermination camp” كە زۆرتر خەجەرییەكانی تیاكۆكرابوونەوە، ژمارەی ئەوانەی جینۆسایدكراون تیایداو بوون بە قوربانی بەم شێوەیە دابەشبوون “250” هەزار كەس بوون و “15” هەزاریان یەهودی پۆڵەندی بوون و “31” هەزاریشیان یەهودی تشیكوسلۆڤاكی بوون و ئەوانی تر وەك وتمان لە خەجەرییەكان بوون. لە سەربازگەی تریبلنكا “Treblinka extermination camp” ئەم سەربازگەیە لە 1942بۆ 1943 بوو، تیایدا “000، 80” هەزار كەس جینۆساید كراون و بوون بە قووربانی.\nلێرەدا شتێكی زۆر گرنگ و بەبایەخ هەیە دەبێت باس بكرێ، ئەویش ئەوەیە باوەڕێكی زۆر بەربڵاو هەیە كە یەكەیەكی زۆر لە “سوپای ئەڵمانی، خەڵكی مەدەنی ئەڵمان، یەكەكانی پۆلیش، میلیشیای تایبەت “ئێس ئێس”، كە هێنریك هێلمرو بەرپرسە باڵاكان لە وەزارەتی ناوخۆو دادو گەیاندن و دەرەوە” بەشداری شاڵاوەكانی جینۆسایدیان كردوە، ئەمە سەرباری ئەوەی بە دەیان دكتۆری جیاجیای نازی بەشدارییان لە تاقیكردنەوە لە سەر زیندانیەكان و كوشتنیان كردوە لە بەكارهێنانی شێوازو رێگایەك زیاتر. لەنێو هەمووشیاندا باس لە ترسناكی سلوكی هێزی میلیشیای تایبەت “ئێس ئێس” دەكرێ، كە رۆڵێكی گەورەی لە ئەنجامدانی شاڵاوەكاندا هەبوەو بە تەنیا خۆیان زیاتر لە “1” ملیۆن یەهودی و زیندانیان كوشتوەو جینۆساید كردوە.\nجگە لە دەوڵەتی ئەڵمانیا، كۆمەڵێك دەوڵەت بەشدارییان لە شاڵاوەكانی جینۆسایدی هۆڵۆكۆست “جینۆسایدی یەهودیەكان” كردوە، بە تایبەت “ئیتالیا، كرواتیا، هەنگاریا، بولگاریا”، كە ئەو یەهودیانەی لە نێو وڵاتەكانیاندابوو رەوانەی سەربازگەكانی كۆمەڵكوژی دەكرد، تەنیا رۆمانیا خۆی “000، 380” هەزار یەهودی بە شێوەی راستەوخۆ كوشتوەو جینۆساید كردوە. هەروەها “بینیتو مۆسۆلینی” زیاتر لە “369، 8” هەشت هەزارو سێ سەدو شەست و نۆ یەهودی رەوانەی سەربازگەكانی جینۆسایدكردن كردوە. كەسی سەرەكی و یەكەم و بڕیاردەر سەبارەت بە جینۆسایدی یەهودییەكان “ئەنجامدانی هۆڵۆكۆست لە”روانگەی مێژووییەوە “هتلەر” بوو، ئەمە جگە لەوەی هیچ بەڵگەو دیكۆمێنتێكی وا لە بەردەست نیە بە شێوەیەكی راستەوخۆ پەیوەندی ئەو بەم شاڵاوەكانەوە بەردەست بخات. بەڵام لەلایەكی تریشەوە ژێدەرو سەرچاوەكان ئاماژە بۆ ئەوەدەكەن كە زۆربەی ووتارە پێشكەش كراوەكانی “ئەدۆلف هتلەر” كە تۆمار كراون و لەلایەن “جۆزیف غوبلز” پارێزراون، بەردەوام بانگەشەی كۆمەڵكوژی یەهودییەكانی كردوە، بۆیە ئەمە ئەوساو ئێستاش شوێنی بەڵگەو دیكۆمێنتی نوسراوی گرتوەتەوە.\nبە كورتی و بەپوختی پرسی جینۆسایدكردنی یەهودییەكان “هۆڵۆكۆست” ئەوساوئێستاش لە نێوەندە جیاكانی حكومی و ناحكومی، زانكۆو ناوەندو سەنتەرەكانی لێكۆڵینەوەو توێژینەوە، تەنانەت هۆڵەكانی سینەماو شانۆو ناوەندە ئەدەبی و رووناكبیریەكان، لای مێژوو نووس و نووسەرو لێكۆڵەران، لە سەرئاستێكی بەرفراوان گفتوگۆیەكی گەرم و جددی وەرگرتوەو تا ئێستاش زۆر شتی شاراوەیەو زۆر شتیشی ئاشكراو روون بوەتەوە. بەڵام ئەوەی گومانی تێدا نەماوەو ساغ كراوەتەوە، ئەوەیە بەیەكێك لە تاوانە گەورەكانی جینۆساید لە مێژووی مرۆڤایەتی ئەژماردەكرێ.\nلە ساڵی 2010و 2015 لە دووسەردانی وڵاتی پۆڵەندا، لەوێشەوە سەردانی مەیدانی سەربازگەی شاری ئاوشفیتز، كە بەسەریەكەوە 11 كاتژمێر لەنێو ئاوشفێتزی یەك و دوو بینەری ئاسەوارەكانی تاوانی هۆلۆكۆست بووم، ئەو راستیانەی سەرەوەو زۆر لایەنی ترمان بۆ روون بوویەوە، بۆنموونە لەم سەربازگەیە شێوازو میكانیزمی ئەشكەنجەدان و كوشتن و سووتاندن بە شێوەیەكی وا بەكارهێنراوە كە هەندێ جار مرۆڤ لە ئاستیاندا واقی وڕدەمێنێ و بڕوا بە خۆی ناكات. یەكێك لە شێوازەكانی جینۆسایدكردن لێرە بەم شێوەیە بوە هۆڵی تایبەت بە زیندانیەكان هەبوە، هەر هۆڵێك بە شێوەی سرووشتی “1000 بۆ 15000” كەسی گرتوە، بەڵام ئەوان “نازییەكان” زایاتر لە “2500” دووهەزارو پێنج سەد كەسیان تێئاخنیوەو هەموو دەرگاو پەنجەرەكانیان گرتوەو سوزەیان لێبڕیوە، دواتر لە سەربانی هۆڵەكەوە ” 1 بۆ 2″ قوتووی حەبی كەپسولیان فڕێداوەتە هۆڵەكەو لە ماوەی “20 بۆ 30” خولەك تەواوی خەڵكەكە گیانیان لە دەستداوە، دوای ئەوەش بە وەجبەیەكی تر لە زیندانی كراوەكان ئەو “2500” دووهەزارو پێنج سەد تەرمەیان بۆ سەرئامێری سووتاندن گواستوەتەوەو لە ماوەیەكی دیاریكراودا تەرمەكانیان سووتاندوەو خودی ئەو خەڵكەی تەرمەكانیان گواستوەتەوە راستەوخۆ سڕەیان هاتوەو ئاخێنراونەتە نێو هۆڵێكی ترو جینۆساید كراون، ئەم شێوازەی كوشتن و جینۆسایدكردن بەردەوام بوە وەك لە سەرەوە روونمان كردەوە تا “1” ملیۆن و پێنج سەد هەزار كەس تەنها لەم سەربازگەیە جینۆساید كراون.\nئێستاش لەم سەربازگەیە كە وەك مۆزەخانە ماوەتەوەو بەردەوام گەشتیاران و شارەزایان سەردانی دەكەن، وێنەی قوربانیەكان، ئەو كەرەستانەی كە لە گەڵ خۆیان لە كاتی هێنانیان بۆ ئێرە هێناویانە، قاپ و قاچاخەكانیان، جل و بەرگ، دەستەوانەو پێڵاوەكانیان، ملوانكەو ئنگوستیلەو كل و كلدان، پێڵاوی پێی مناڵ، جۆرەها كەرەستەی تر، ماونەتەوەو پارێزراون.\n1- محمەد حمە سالح توفیق، دراسە اوجە الشبە بین جینۆساید الكورد والهنود الحمر والهولوكۆست النازی، 2008، سلیمانیە،\nwww.ar.wikipedia.org – 2\n2- دوو سەردانی مەیدانی بۆ ئاوشتفێتر لە وڵاتی پۆلۆنیا، 2010 و 2015\n4-سەردانی مەیدانی بۆ ئەڵمانیا “میوشن-داخاو” مۆزەخانەی هۆلۆكۆست\nترسناكترین وێستگەكان لە سەردەمی دەسڵاتی نازییەكاندا\n– 30 ی كانوونی دووەم 1933 ئەدۆلف هیتلەر وەك راوێژكاری ئەڵمانیای نازی دانرا.\n– 22ی ئاداری 1933 درووستكردنی چەندین سەربازگەی گرتوخانە وەك “داخاو” لە نزیك شاری میوشن، “بوخنفالد” لەنزیكی “فایمار” ناوەڕاستی ئەڵمانیا، “ساكزن هاوزن” نزیك بەرلین، “رافینسیرۆك” بۆ ئافرەتان.\n– 24ی مارتی 1933 دەركردنی یاسا لە پەرلەمانی ئەڵمانیا، كە دەسڵاتی دكتاتۆری رەهای بەخشیە هیتلەر.\n– 11ی نیسانی 1933 دەركردنی مەرسومی دیاریكردنی رەگەزی نا ئاری.\n– 10ی مایسی 1933 سووتاندنی هەموو لە بەرلین و سەرتاسەری ئەڵمانیا.\n– 24ی كانوونی دووەم 1934 قەدەغەكردنی یەهودییەكان لە بەشداریكردنیان لە بەرەی كاری ئەڵمانیا.\n– 2ی ئابی 1934 مردنی سەرۆكی ئەڵمانیا “فۆن هیندنبرغ” كە هیتلەر نازناوی “فۆهۆر”ی لێنابوو.\n– 19ی ئابی 1934 لە 90%ی دەنگدەرانی ئەڵمانیا بە “بەلێ” دەنگیان بۆ دەسڵاتەكانی “هیتلەر”دا.\n– 21ی مایسی 1935 حكومەتی نازی ئەڵمانیا رێگەی لە یەهودییەكان گرت بچنە خزمەتی سەربازی.\n– 15ی ئەیلولی 1935 دەركردنی یاسای رەگەزپەرستی “نویرمبێرگ” دژی یەهودییەكان.\n– 7ی مارسی 1936 نازییەكان خاكی راینیان داگیركرد.\n– كانوونی دووەمی 1937 رێگەیان بە هیچ یەهودییەك نەدا، ببێتە فەرمانبەر بە تایبەت لە بواری فێركردنی ئەڵمانی، ژمێریاری، پزیشكی و زۆر بواری تر.\n– 12ی مارسی 1938 سوپای نازی گەیشتە نەمسا، هیتلەر یەكگرتنی لە گەڵ نەمسا راگەیاندو “هیملەر” سەربازگەی “ماوسازن”ی دروستكرد، بە تایبەت بۆ ئەو یەهودییانەی لە نەمسا دەژیان و ژمارەیان “200” هەزار دەبوو.\n– 22ی تمووزی 1938 نازییەكان بڕیارێكیان دەركرد، هەر یەهودییەك تەمەنی لە سەرووی “15” ساڵەوە بێت بە پێی ناسنامەی كەسی، دەبێت لە كاتی داواكردنی ئامادە بێت.\n– 5ی ئكتۆبەری 1938 بەسەر هەموو یەهودییەكیاندا سەپاند، مۆری پیتی “G” بەگەورەیی لە سەر پاسپۆرتەكانیان بدرێ.\n– 14ی دیسمبەری 1938 “هیرمان غورینغ” بەرپرسیارێتی چارەسەری دۆسیەی یەهودییەكانی وەرگرت.\n– 21ی شوباتی 1939 نازییەكان ئەمریان بە یەهودییەكان كرد، هەرچی زێڕو زیوو شت و مەكیان هەیە تەسلیمی بكەن بە شێوەی ئیجباری.\n– 15و 16ی مارسی 1939 نازییەكان وڵاتی چیكسلۆڤاكیای داگیركرد كە “350” هەزار یەهودی لێدەژیا.\n– 4ی تموزی 1939 هەموو وەزیفەیەكیان لە یەهودی لە ئەڵمانیا قەدەغەكرد.\n– 1ی ئەیلولی 1939 نازییەكان پۆلۆنیایان داگیركرد، كە “3” ملیۆن و نیو یەهودی لێدەژیا.\n– 3ی ئەیلولی 1939 بەریتانیاو فەرەنسا جاڕی جەنگیان لە دژی ئەڵمانیادا.\n– 23ی ئەیلولی 1939 ئامێری رادوێیان لە هەموو یەهودییەك لە ئەڵمانیا قەدەغە كرد.\n– 25ی كانوونی دووەمی 1940 ناوچەی ئاوشفێتزی پۆلۆنیا وەك سەربازگەی گرتنی بەكۆمەڵ دیاریكرا لە لایەن نازییەكانەوە.\n– 30ی نیسانی 1940 نازییەكان كۆنترۆڵی “غیتۆ لۆدز”یان كرد لە پۆلۆنیاو “230” هەزار یەهودییان تێدا زیندانی كرد.\n– 10ی مایسی 1940 نازییەكان فەرەنسایان داگیركرد “350” هەزار یەهودی، بەلجیكا “65” هەزار یەهودی، هۆڵندا “140” هەزار یەهودی.\n– 15ی نۆڤەمبەری 1940 بڕیاری داخستنی رێگای “غیتۆییەكان- كراكۆف”یان لە “70” هەزار یەهودی و “غیتۆییەكان- وارشۆ” لە “400” هەزار یەهودی دا.\n– 22ی حوزەیرانی 1941 نازییەكان هێرشیان كردە سەر یەكێتی سۆڤێت كە “3” ملیۆن یەهودی تێدابوو.\n– 21ی تموزی 1941 سەربازگەی “ماجدانیك”یان دروستكرد.\n– 20ی كانوونی دووەمی 1942 كۆنفرانسی وانسی بۆ رێكخستنی “چارەسەری كۆتایی” یان بەست.\n– لە ساڵی 1943 زیاتر لە یەك ملیۆن یەهودی لەلایەن نازییەكانەوە كۆمەڵكوژكرا، لەلایەن یەكە تایبەتەكانی كوشتن “ئینساتز”\n– 14ی مارسی 1943 تەسفیەی غیتۆییەكانی كارەكاویان كرد.\n– 11ی حوزەیرانی 1943 هیملەر بڕیاریدا هەموو غیتۆییەكان لە پۆلۆنیا پاكتاوبكەن.\n– 25ی نۆڤەمبەری 1944 بڕیاریدا هەموو كورەی سوتاندنەكان بڕوخێنن لە ئاوشفێتز “مەبەست كورەی سوتاندنی یەهودییەكان”.\n– لە ساڵی 1945 و لە كاتی نزیكبوونەوەی سوپای هاوپەیمانان، نازییەكان مەسیراتی مەرگیان ئەنجامداو زۆربەی گیراوەكانیان بۆ شوێنی دوورتر گواستەوە.\n– 10ی نیسانی 1945 هاوپەیمانان سەربازگەی “بوخنفالد”یان رزگار كرد.\n– 29ی نیسانی 1945 سەربازگەی “داخاو”یان رزگاركرد.\n– 30ی نسانی 1945 هیتلەر ئینتحاری كرد.\nwww.ar.wikipedia.org – 1\n2- محمەد حمە سالح توفیق، دراسە اوجە الشبە بین جینۆساید الكورد والهنود الحمر والهولوكۆست النازی، 2008، سلیمانیە،\n3-دوو سەردانی مەیدانی بۆ ئاوشتفێتر لە وڵاتی پۆلۆنیا، 2010 و 2015\nکۆمەلەی نێودەوڵەتی زانایانی جینۆساید : تاوانەکانی داعش جینۆسایدن\nئەمڕۆ دەستپێکی پەلاماری قۆناغی یەکەمی ئەنفالی دۆڵی جافایەتییە\nگۆڤاری ئەنفالستان ژمارە 04\nلە هەڵەبجەدا، ئەوەی بۆ پاراستنی ئاسەوارەكانی تاوانەكە نەكراوە پێویستە بكرێ\nپانۆڕامای تاوانەکانی سەدام\nمێژووی ئەنجامدانی شاڵاوەكانی ئەنفال “جینۆساید”\nدیدێكی نوێ بۆ یادكردنەوەی تاوانەكانی جینۆساید\nتاوانی دژی زارگەلی “تاوانی جینۆساید، جەنگ، دووژمنكاری” پێك دێنێ\nمێژوی زارەکی ئەنفال\nئەو گوندانەی لە سنوری قەزای چەمچەماڵ زۆرترین ئەنفالیان هەیە\nجاش و داهاتووی دۆسێی ئەنفال\nتراژیدیای هەڵەبجە لەسەر ئاستی نێوخۆ و نێودەوڵەتی\nتەیمور و کۆتایی ڕۆژێکی درێژ\nئاوڕدانەوە لە مۆنۆمێنتی چەمچەماڵ “نوسین و وێنە”


هەڵۆ بەرزنجەیی : بەریتانیای مەزن و حیزبە کوردییەکان . – WTARIKURD\nهەڵۆ بەرزنجەیی : بەریتانیای مەزن و حیزبە کوردییەکان .\nبڕیاری کشانەوە و دەرچوون Brexit ، ی بەریتانیای مەزن ، لە یەکێتی ئەوروپا ، هەر چرکەساتێکی گرنگی مێژوویی و رووداوێکی چاوەڕوانەکراو نییە بەڵکو دەشێ بە بوومەلەرزەیەکی ئەم سەدەیەی لەقەڵەم بدەین . رووداوێکە لەدەرەوەی لێکدانەوە و پێشبینی زۆر کەسدا بوو . ئاخر وەک دەزانین و بانگاشە دەکرێت ، لەسەردەمی گلۆبالیزەیشن و بە خێڕێ بچووک بوونەی جیهان و گوایە نەمانی سنوورەکان و بەسەرچوونی مۆدێلی دەوڵەتی نەتەوەیدا ، وڵاتێکی هەرە دیار و کۆنینەی ئەوروپا ، کە بە درێژایی مێژوو ، هەر لە سەردەمی شۆڕشی پیشەسازی و دامەزراندنی دەوڵەتی نەتەوەیی لە زۆر بواردا پێشڕەو و ئاڵا بەدەست بووە و خاوەنی زمانی ئینگلیزی ، کە تاکە زمانی نێونەتەوەییە لەسەرتاسەریی گۆی زەویدا و هاوکات فەرهەنگ و کەلتوری لە چڵەپۆپەدایە و چەندین سەدە ئاغای سەرزەمین و دایکی دیموکراسی و پێشکەوتن و شارستانێتیە ، رووداوێکی لەم جۆرە جێی سەرسووڕمانی گەورەیە . ئەوروپای خستۆتە بەردەم واق وڕمانێکی نامۆ و سیناریۆی جۆراوجۆرەوە .\nئەم بڕیارەی لەندەن ، لە کاتێکدایە ، هەر ساڵی پار بوو ، ئینگلیز ، بە گوشاری زۆری ئابووریی و سیاسیی و دارایی ، رێگریی لە سەربەخۆیی سکۆتلەندە گرت ، کەچی وا ئیمڕۆ خۆی لە رێگەی گشتپرسییەکەوە ، بە شێوەیەکی تەواو دیموکراسییانە و بە رێژەی 51.9%، دەنگی بە دەرچوون لە یەکێتی ئەوروپا دا . ئەگەرچی رێژەکە بە جیاوازییەکی گەورە نییە ، لێ دیسان لەنیوە زێتر بۆ دەرچوون لە یەکێتی ئەوروپا دەنگیان دا و کاریان مەیسەر بوو .\nهۆ و هۆکاری زۆروزەبەند هەن ، وایان لە ئینگلیزەکان کردووە ، دەنگ بۆ کشانەوە بدەن … سەرەتا لەندەن لە سیاسەتی برۆکسل زۆر نارازییە . لە لایەکی ترەوە ، شاڵاوی زۆری کۆچبەران بۆ ئەو وڵاتە و پرسی ئابووریش کاریگەریی خۆیان هەیە .. لە هەموویشی گرنگتر ، پرسی ئاسایش و ئاسوودەیی وڵات و هاووڵاتیان ، کە پێیان وایە خۆشگوزەرانی ژیانیان لێ تێکچووە . بەواتایەکی دیکە ئاسۆیەکی روون لە ئایندەیان دا بەرچاو ناکەوێ . هەر بۆیەشە ، لە چرکەساتێکی هەستیاردا ،گەڕانەوە بەرەو ناسیونالیزمێک ، کە بە بانگاشەی خۆیان ، رەنگە ساڵانی ساڵێکی زۆر بێت ماڵئاواییان لێ کرد بێت .\nسەرەتا هەموو دەزانین ئەم بڕیارەی ئینگلیز لە چەندین بوار و مەیداندا زیانی کوشندە بەدوای خۆیدا کێش دەکات . لە بواری ئابووری ، سیاسی ، پێوەندییەکانی لەگەڵ دەوڵەتانی ئەوروپادا ، کێشەی کۆمەڵایەتی و بێکاری زیاد دەکەن و … هتد ، بەڵام ئەوەی سەیروسەمەرە و جێی پرسیارە ، ئینگلیز هەموو ئەم شتانە ، چاک دەزانێ و دیسان بڕیاری جیاکردنەوەی ماڵی خۆیان لە ماڵی ئەوروپا دا . ئەم بڕیارە هەستیارەیان دا ، لە پێناوی سەربەخۆیی و وڵات و سەروەریی ئینگلیز و پاراستنی ماڵی خۆیاندا .. بۆ پاراستنی لەو هەڕەشانەی رووبەروویان بۆتەوە . بەڵام ئەوانەی دەنگیشیان بە مانەوە لە یەکێتی ئەوروپادا داوە ، زێتر لاو و گەنچ و بێ ئەزموونەکانن .\nخاڵێکی لێرەدا ، جێی سەرنج بێت ، ئەوەیە ، گەلانی ( سکۆتلەندە و ئیرلەندە و وێڵزییەکان ) ، هەموو بە پێچەوانەی ئینگلیزەوە ، دەنگیان بە مانەوە داوە . کەواتە تەنیا ئینگلیز داوای کشانەوە و دەرچوونی کردووە .\nمەترسی ئەم هەنگاوە لەوەدایە ، وڵاتی دیکە لە 27 وڵاتەکەی یەکێتی ئەوروپا ، هەبێت چاوی لێ بکەن و وەک یاری دۆمینۆ بەدوای یەکدا داڕمێن .. چونکە دەنگی ناڕەزایی و رادیکالی لە فەرەنسا و ئەڵمانیا و هۆڵەندە و گەلێ شوێنێ تر هەیە … بە واتایەکی دیکە دوو بەرە لەم کیشوەرەدا دژ بەم یەكیتییە . هێزە چەپەکانی خوارووی ئەوروپا ، راسترەوەکانی ناوەند و باکوری ئەوروپا . وڵاتانی وەک : هەنگاریا و مەکەدۆنیا و کرواتیا و نەمسا و زۆر شوێنی تر ، هەر زوو پەرژین و تەلبەندی سنووری وڵاتەکەیان بۆ رێگریکردن لە کۆچبەر کرد .. کار بەوە گەیشت هەر حکومەت و وڵاتە سەرقاڵی پێداویستتەکانی وڵاتی خۆی بوو . وڵاتە ئەوروپاییەکان نەیانتوانی بڕیارێکی یەککرتوو بدەن .\nئەندرێ گلوکمانی فەیلەسووفی فەرەنسی لە کتێبەکەیدا < شەڕ لە پێناوی ئاشتیدا > دەڵێ : با وا خۆمان نەبینین : لە راستیدا بیروڕایەکی گشتی ئەوروپایی نییە . من چاک دەزانم کە مرۆ بە هەر شێوەیەک بێت ، یەکگرتووە لەسەر پرسی دیموکراسی ، کە تێیدا مافی مرۆف بەرز راگرێ ، بۆ مافی دەنگدان تێکۆشێ . بەڵام نایەکگرتوویی لەو چرکەساتەوە دەست پێدەکات ، کە پرسیاری ئەوە قووت بۆوە ، کێ ئامادەیە پارە بدات بۆ سیاسەتی کۆمەڵایەتی و سیاسی و سەربازی ، تاوەکو ئەما کەرەسە و پێداویستییە گرنگانە بەدەست بهێنین وبپارێزین . بە کورتی کرمانجی کێشەکە پارەیە و بۆ ئەو هەموو پێشکەوتن و ریفۆرم و گۆڕانکارییانەی پێویستە لە ئاستی یەکێتییەکەدا بکرێ ، لەو بوارە گرنگانەدا ، کەس ئامادە نییە دەست بە گیرفانیدا بکات .. تا ئێستا ئەڵمانیا گەورەترین بودجەی بۆ یەکێتی ئەوروپا تەرخان کردووە . هەربۆیەشە قسەرۆیشتووترین دەوڵەتە لەم یەکێتییەدا . ئەم هەراشی و باڵادەستبوونەی ئەڵمان ، کە بەرهەمی گەشەی ئابووریی دەستڕەنگینی پیشەسازییانە ، بۆتە جێی مەترسی بۆ مێمڵەکانیان ، بە تایبەت ئینگلیزەکان . گەر حاڵی ئەوروپا بەو شێوەیە کە ئاماژەمان پێدا ، وا یەکگرتوویی دروست نابێ . پۆلۆنیا کێشی دەوڵەتی ئەڵمانیا نییە . هەنگاریا ناتوانێ وەک فەرەنسا ، هەڵسوکەوت بکات . لوکسەمبۆرگ ، پێشبڕکێی و کێبەرکێی لەگەڵ ئەڵماندا پێ ناکرێ .. لەندەن نایەوێ هاووڵاتانی ئەوروپایی بچنە وڵاتەکەیانەوە پاش 6 مانگ کارکردن ، ئیدی مافی نیشتەجێبوون و مووچەی بێکاری وەرگرن و بیمەیان هەبێت و …. هتد .\nکە کار بەم شێوەیە بێت ، ئەوروپا بەمەش نەیانتوانی لەئاستی ئەو راگەیاندن و بانگاشانەدا بن ، کە بەناوی مافی مرۆڤەوە دەریان کردووە . لە نێو ئەم وڵاتانەدا ، تەنیا ئەڵمانیا دەرگای وڵاتەکەی بۆ پەنابەران واڵا کردبوو . ئێستا بڕەک سەختییان کردووە .\nلە هەموو بارێکد ، کشانەوەی ئینگلیز ، بە کاپیتالێکی رەش و تاریک لە مێژووی ئەوروپادا دێتە هەژماردن و ئەوروپای خستۆتە بەردەم ئەگەری سیناریۆیی سەیروسەمەرە .\nئەڵمانیا لە ئەوروپا و جیهاندا ، بە وڵاتێکی بەهێزی خاوەن ئابوورییەکی تۆکمە و هەناردەی تەکنەلۆژیا و جۆرەها پیشەسازی دیکە دادەنرێ .. توانای پێشوازیی و وەرگرتنی چەندەها هەزار پەنابەریی دیکەی هەیە . هەڵبەت بەشێک لەم سیاسەتە پێوەندیی بە هەلومەرجی تایبەتی نێوخۆی ئەڵمانیاوە هەیە ، کە بەکورتی بریتین لەم خاڵانە :\nA – کێشەی کەمی منداڵبوون لای ئەڵمانەکان .. لە لێکۆڵینەوەیەکدا دەڵێن تا ساڵی 2050 ، ئەڵمان 17 ملیۆن لە دانیشتوانەکەی کەم دەکات . ئەو پەنابەرەی دێتە ئەڵمانیا یان گەنجە ، یاخود خێزانە و چەند منداڵێکیان پێیە .\nB – گەنجەکە ، بە پێی دوا لێکۆڵینەوە مانگی 1000 یۆرۆ دەکەوێ ، لەسەر حکومەتی ئەڵمانیا بۆ ماوەی 5 ساڵ و دوای ئەوە دەست دەکات بە کار ، یا ناچاری دەکەن کار بکات و باج بدات . لە ئەڵمانیا وەک دەڵێن مەنجەڵی باج پارەی زۆری تێدا نەماوە . یاخود ئێستا خەڵکێکی زۆری ئەڵمان ، کە بەدەستوبازووی خۆیان دوای جەنگی جیهانی دووەم وڵاتەکەیان ئاوەدان کردۆتەوە ، پیر بوون و بەرەو پیربوون دەچن،کاتی خۆی کاریان زۆر کردووە و باجیان داوە ، ئێستا پێویستیان بە باجدەرە بۆ پڕکردنەوەی مەنجەڵەکە .\nلە لایەکی دیکەوە لکۆڵینەوەکان دەریان خستووە ، کە رێژەیەکی زۆری شوێنی فێربوونی پیشە ، لە کارخانەکاندا ، بە چۆڵی ماونەتەوە ، کەس ئامادە نییە فێری پیشەی جۆراوجۆر بێت ، کە بە ملیۆنان کارخانە لە وڵاتی ئەڵمانیادا هەیە . ئەمەش کێشەیەکی گەورەی وەزارەتی پیشەسازی و نەخشەکێشانی ئەڵمانیا ..\nبە کورتی چ منداڵەکان یاخود گەنجەکان لە مەودایەکی کورت یان درێژی ئینتگراسیۆندا ، گەر نەشبنە ئەڵمانێکی راستەقینە ، وا دەبنە هاووڵاتییەکی بەفەڕ بۆ ئەڵمانیا .\nئەڵمان گرفتی دەروونی بەهۆی مێژوویی شەڕەکانی جیهانییەوە هەیە و لەزۆر وڵاتی ئەوروپا و جیهاندا ، خۆشەویست نەبوون ، ئەم دەرفە بۆ تێهێنانەوەی کەسایەتییان گرنگی خۆی هەیە .\nبەرلین کە ئێستا لە زۆر رووەوە لە لەندەن پێشرەوترە لە جیهاندا ، ئەو ترسە گەورەی ئینگلیز لە ئەڵمان هەر نە رەویوەتەوە . سەردەمی روخانی دیوارەکەی بەرلین هەوڵەکان بۆ یەکگرتنەوەی ئەڵمانیا ، لەندەن بە سەرکردایەتی سەرکردەی پۆڵایین خاتوو مارگرێت تاتشەر ، زۆر بە توندی دژ بە یەکگرتنەوە ئەڵمان وەستایەوە . بەڵام ئەڵمانەکان بە رێبەرایەتی هێلمەت کۆل ، راوێژکاریی ئەو سەردەمە ، توانییان ئیرادەی یەکگرتنەوە بە ئازایەتی و بە بەرتیل و رازیکردنی مۆسکۆ و واشنتۆن و پاریس هەر بسەپێنن .\nبیریارێکی ئەمریکایی دەڵێ : ئەڵمانەکان بیر لە ئایندە دەکەنەوە و ئێمە بیر لە رابووردیان دەکەینەوە . ئەوە ئێستا ئەڵمانەکان گەیشتوون بەو خەونەی بۆی تێدەکۆشان و لەندەنیش هەر بەرەو پاشەوە دەڕوات .\nئەم پێشهاتە ، دەرگا لەبەردەم پرسی سەربەخۆیی سکۆتلەندە و ئیرلەندە و وێلزییەکاندا ئاواڵە دەکات . هەروەک،لەگەڵ ئاشکرابوونی ئەنجامی دەنگدانەکە ، سکۆتلەندە راگەیاند ، پرسی سەربەخۆیی وڵاتەکەی دەخاتەوە گەڕ . هاوکاتی ئەمەش بۆن و بەرامە و ئاماژەی هەست و هۆش و بەخۆنازین و هەڵوێستێکی ناسیۆنالیستانە لە بڕیارەکەی ئینگلیزدا دەکرێت . بە مانایەکی دیکە ، لە ئەوروپاشدا ، دوای بڕینی ئەو هەموو قۆناخە لە پێشکەوتن و دیموکراسی و شارستانێتی ، هەرچرکەساتێ ئاسایشی نەتەوەیی دەوڵەت و میللەتێک بکەوێتە مەترسییەوە ، گورجوگۆڵانە بەشێوازی خۆیان هەڵوێست وەردەگرن و شەرمیش لە جیهان ناکەن ..\nمن جگە لەوەی دڵشکاوانە و بە چاوی رەخنەوە ، تەماشای ئاغای ئینگلیزم کردووە ، چونکە تاوانبارن لەو کوێرەوەرییەی بەسەر کورددا هاتووە , پێمخۆشە ئینگلیز گرفتاری دەردی خۆی بێت ، ئەوەی بەسەر خەڵکیدا هێناوە بەسەر خۆیدا بێتەوە .. ئیمڕۆ دەبینین ئەو دەوڵەتانەی بەدەستی ئینگلیز قووتکراونەوە ، لە سەرتاپایاندا کێشە هەیە و قەوارەی عێراق و سوریا و لوبنان و زۆری تریش بە تەواوی لەبەیەک هەڵوەشاوەتەوە ، هەموو ئەمانە بەڵگە و ئاماژەی پاشەکشەی زلهێزێکی گەورەی ئەفسانەیی ئینگلیزە لە جیهاندا .\nئینگلیز دەرەقەتی سیاسەتی ئەڵمان و فەرەنسییەکان نایەن و رۆژگار خەریکە بەجێیان دێڵێ . گەر دۆستایەتی قووڵ و پتەوی ئینگلیز و ئەمریکا وەک پشتیوانی سەرەکی نەبوایە ، وا لەمێژبوو ، گرفتاری دەردی کوشندە دەبوو .\nئینگلیزەکان چی دیکە ناتوانن یاخود شەرمەزار دەبن ، رێگریی لەسەربەخۆیی کورد بگرن . ئەوان تا ئێستا ، لەگەڵ هیچ جوڵانەوەیەکی کورددا نەبوون ، ئامانجی تێکدانی ئەو دەوڵەتە دەستکردانەی دەستی خۆیان بێت . ئینگلیز بە هەموو گەمە و یارییەکانی بە ئاشکرا و نهێنی و لەرێی دارودەستەکانییەوە ، نەیهێشتووە و نایەوێ کورد بگات بە ئاواتی دەوڵەت . کارێکیش خۆی نەیتوانی ئەنجامی بدات وا لە ڕێی چڵکاوخۆرەکانییەوە ئەنجامی داوە . کەواتە لە بارێکی ئاوادا ، لاوازبوونی لەندەن ، بزرکردن و کەمبوونەوەی ، کاریگەرێتییەتی ، بەسەر ئەو لایەنانە و رژێمی دەوڵەتە داگیرکەرانەوە بۆ کورد بەسوودە .\nلە روانگەیەکی دیکەشەوە ، هەر سێ گەلی شانشینی یەکگرتوو ، سکۆتلەندی و ئیرلەندیی و وێڵزەکان ، پرۆسەی سەربەخۆیی و دامەزراندنی دەوڵەتی خۆیان دەگرنە بەر .. لەندەنیش ناتوانێ وەک جاران رێگرییان لەبەردەمدا قووت کاتەوە .. ئەم هەنگاوانە جارێکی تریش دەبێتە سەرتۆپ و ووزەبەخش بۆ نەتەوە بندەستەکان ، لە نێویاندا کورد .\nگەر لە هەموو ئەم حاڵ و بارە بگەڕێین و لە روانگەیەکی ترەوە ئەم رووداوەی ماڵ جیاکردنەوەی ئینگلیز لە ئەوروپا بڕوانین . رووداوەکە لە خودیی خۆیدا ، زۆر ناسیونالیستانە و پەرۆشییە بۆ قەوارە و بوون و هەبوونی نەتەوەیی و پارێزگاریی لە بەرژەوەندییە باڵاکانی ، کە لێرەدا خۆپارێزییە لە مەترسی و هەڕەشەکانی کۆچبەر و بیانی لۆ سەر بەریتانیا .\nجا کەوا بێت .. ئەم رووداوە چ دەگەیەنێ بۆ ئەوانەی، فەریکە رۆشنبیر و سیاسی سەقەت و بەکرێگیراوی ئایدۆلۆژیی و دەرەکی و ئاڵا بەدەستی دژ بە دەوڵەتی کوردین ، کە بەردەوام جەختیان لەسەر ئەوە دەکردەوە و دەکەنەوە :\nمۆدێلی دەوڵەتی نەتەوەیی بەسەرچووە … کە زۆر بە زمان و دڵ و مێشکیاندا خۆش دێ ، ئەم دروشم و چەمک و قسە ئاڵوواڵایانە بڵێن و بڵێنەوە ..\nدنیای گلۆبالیزم ، هەڵوەشاندنەوەی سنوور و داڕمانی دەوڵەتی نەتەوەیی دەگەێنێ و جیهان بچووک بۆتەوە مرۆڤایەتی گەشتۆتە قۆناخی ، تێکەڵبوون و پێکەوە ژیان لە سەرزەمین ، بە مانای بێ نرخ و بەها بوونی دەوڵەت و سنووری نەتەوەیی !!.\nداخۆ ، ئەوانەی دەیانەوێ کورد لە ترکیا و ئێران و عێراق و سوریادا ، چاوەڕێی دیموکراسی بێت و خۆی بکاتە هاووڵاتی ئەو دەوڵەتانە و دەستبەرداری مافە نەتەوەییەکانی بێت ، ئێستا چ دەڵێن و کام پەیامێک بە نەتەوە دەدەن ؟ .\nبەلێ ئەوانەی ، لە قەندیلەوە داوای کۆماری دیموکرات دەکەن و چەمکی دەوڵەتی نەتەوەییان پێچاوەتەوە فرێ داوەتە نێو زبڵدانەوە و ئەوانەی لە کۆیە دانیشتوون ، نیگەرانن بەوەی دەوڵەتانی دنیا هەڕەشە و گوشار بۆ سەر ئێران دەهێنن و لە فیردەوسی ئێرانچیترن و ئەوانەی دەیانەوێ سلێمانی لە هەولێر جیا بێتەوە و کەرکووک بکرێتە هەرێمێک ، کەچی هەر خەریکی چاوشارکێن لەگەڵ بەخدادا و رازی نین کوردستان لە عێراق جیابێتەوە و ئەوانەی بە کوڕ و کیژانی نەتەوە داستانی کۆبانییان تۆمارکرد ، کەچی نە دەیانەوێ سوریا پارچە پارچە بێت و نە گەرەکیشیانە لێی جیاببنەوە ، ئەوانە چ پەندێ لەم رووداوەی برێکست وەردەگرن ؟ .\nئەوەی تا ئێستا لەبەرچاومانە ، هەتا ئێستا حیزبێکی کوردی نەبوو بتوانێ نەک میللەت و جەماوەری ترک و عەرەب و فارس رازی بکات بە مافەکانی کورد ، بەڵکە 10 کەسییان پێ رازی نەکراوە ، کەچی هەردەم باس لەوە دەکەن , دەبێ دەوڵەتانی درواسێ ! رازی بکەین . ناوچەکە بکەینە بەهەشتی دیموکراسی و کاوێژکردنەوەی کۆمەڵێ دروشم و بانگاشەی رزیوی بۆگەنکردوو .\nهەرچۆنێک بێت ، لەمێژە کاتی ئەوە هاتۆتە پێش ، کە جەماوەری هۆشیاری کورد ، خۆی سەرکردایەتی پرسە نەتەوەییەکەی بکات و جڵەو نەداتە ئەوانەی سەرمەستی بازرگانی و هەرزانفرۆشین بەناوی کوردایەتییەوە ،،، لەگەڵ ئەوەشدا کە نموونەی سەربەخۆخوازی و نیشتمانپەروەریی لە مێژوودا زۆرە ، لێ سەرانی حیزبی کوردی هەرگیز وانە و پەندیان لێوە وەرنەگرتووە و فێرنەبوون .. دیسان منیش لەگەڵ هاوبیری هێژام مامۆستا کامیل ژیر دا دەڵێم :\nبا ئەنجامی گشتپرسییەکەی بەریتانیا ، ببێ بە وانەیەک بۆ ئەو فەریکە رۆشنبیرانەی لە سەربەخۆیی کوردستان سڵدەکەنەوە و هەمیشە کۆسپ و ( تاکۆس ـ بەڵام ) ئەخەنە بەر رەوڕەوەی دەوڵەتی کوردی .\nمێژووی کوردیش سات و رۆژ و ساڵی ناپاکی تێدایە . جا ئەوانەی لەسەر سەکۆی دژ بە سەربەخۆیی و دامەزراندنی دەوڵەتی نەتەوەیی کار دەکەن ، و خۆی لێ دەدزنەوە و بیانووی بۆ دادەتاشن و ئاستەنگی بۆ دروست دەکەن ، دەکەونە بەردەم بەرپرسیارێتییەکی گەورە . گەر بێت هۆشیارانە بە ئەرکی خۆیانب هەڵنەسن ، وا بە ناپاکی دەچنە مێژووەوە .. کەواتە هەر وا چاکە ، زبڵدان بکرێتە شوێنی ناپاکان .\nLatest posts by هەڵۆ بەرزنجەیی (see all)\nهەڵۆ بەرزنجەیی : بەریتانیای مەزن و حیزبە کوردییەکان . - 2016-06-29\nهەڵۆ بەرزنجەیی : داعش ” ی چەکی دەستی داگیرکەران و چەند پەیڤێک . - 2015-11-20\nهەڵۆ بەرزنجەیی : سەبەخۆیی لای پارتەکانی کاتالۆنیا و کوردستان . - 2015-10-21\nنەبەز گۆران : نادیە موراد ـ شوناسێكی پڕ لە برین .\nئاریتما موحه‌ممه‌دی : ئایا ڕاگرتنی خه‌بات وه‌ك ده‌سپێكردنه‌وه‌ی له‌و چه‌شنه درووست بوو .


داعش لە دوای گوێدرێژ ڕوو لە بەكارهێنانی مانگا دەكات\nسەرەتا › باسنیوز › داعش لە دوای گوێدرێژ ڕوو لە بەكارهێنانی مانگا دەكات\n2019/09/04 | 22:35\nئەمڕۆ چوارشەممە كەناڵی (ئەلحورە)ی ئەمریكی لە راپۆرتێكدا ئاشكرای كردووە كە چەكدارانی ڕێكخراوی تیرۆریستیی داعش چیتر گوێدرێژ لە هێرشە تیرۆریستیەكانیان لە عێراق بەكارناهێنن، بەڵكو ئێستە ڕوویان لە بەكارهێنانی مانگا كردووە بۆ مینڕێژكردن و تەقاندنەوە.\nئەلحورە پشتی بە زانیاریی دەزگا ئەمنیەكانی عێراق بەستووە و ئاماژە بەوە دەدەن كە ڕۆژی یەكشەممەی رابردوو دوو مانگای مینڕێژكراو لە گوندێكی ڕۆژهەڵاتی عێراق تەقیونەتەوە.\nلە كاتێكدا پێشتر چەند جارێك داعش گوێدرێژی لە هێرشەكاندا بەكارهێنابوو.\nهەردوو مانگاكە مینڕێژ كرابوون و بەرەو خاڵێكی پشكنینی سەربازی لە پارێزگای دیالە ڕەوانە كرابوون، سەربازەكانی خاڵی پشكنینەكەش زوو هەستیان پێكردبوو، بۆیە هەردوو مانگاكەیان دابووە بە ڕێژنەی گوللە و تەقاندبوویانەوە، لە ئەنجامدا هاووڵاتیەك بریندار بوو.\nپێشتر پەیمانگەی (لێكۆڵینەوەی شەڕ) راپۆرتێكی بڵاوكردبووەوە و رایگەیاندبوو كە بەكارهێنانی ئاژەڵ لە هێرشەكانی داعشدا شتێكی كۆن نیە و بەم دواییانە سەری هەڵداوە.\nسەردانی بەرهەم ساڵح بۆ هەولێر بە مەبەستی ناوبژیوانیی لەنێوان هەولێر و بەغدا\nلێدوانی پەرلەمانتاری تورک لەبارەی ڕێگای چوونەدەری وڵاتەکەی لە قەیرانی سوریا\nناتانیاهۆ لەململانێدایە بۆبەدەستهێنانی خولی پێنجەمی سەرۆکایەتی\nته‌ندروستی سلێمانى: داوامان کردوە تاقیگه‌ى تایبه‌ت به پشكنینى نه‌خۆشانى سالاسیمیا بكرێته‌وه\nبەڤیدیۆ.. Serhed Duskî - Buçî peycên huzan hatîne danan WAAR TV\nبەڤیدیۆ.. پرسی لێسەندنەوەی پارێزبەندی فایەق شێخ عەلی ئەندامی پەرلەمانی عێراق دەخرێتە دەنگدانەوە


[���] ���൹ҵ� �صڵ���. �˵ڶҵ� �˵�ඹ. ʹڵ����յ�\n�دڰ� ������, ��Իسڳ� ���Ե� ��Ƿ�ڶ� ͡���. ��ڻ�����յ� �دڰ� �������,\n"��� �Ź�"�� ˵ڶʭڭ�� ��ԡڢԻ����. �صڵ��Թڵ� �صڵǹڵ�. �͹յ��ڵ��-\n�Թڵ� �- ��ڵ�  �͹յ�ҳ�, ͻ�յ˵ڶ�ڵ� �صڵ� �˵�. �ͳԵڵ��ڵ�ҳԹڵԻ�\n���. ���ʵ��:- �ͳԵڵ� �ҹ��ٵ� �Թ��ٵ� ��ڵ� �ҳ�� ����ҵ�\n�ͳԵڵ��ڵ�ҳ�, �� �ͳԵڵ��ڵ�ҳ�. ˵�� � ��ڵ�ڨ ��Ե��� �͡����\n��ڵ� �ԡڢԻԵ��� ���Թڹ�ڵ� ͵��. �͡��ڵ� ���շյ� ��ǹڵ� ���� �ٵ�\n����� �͡���� �͡��� ���շյ� ͵��.\n[���] ͹ػھھԡ��ڵ� ͹ػ�Իүԡ��. ͹ػؾھԡ�� ��� �ҹ�ڵ��\n����, ���ҹ�ڵ�� ʤ��, ʤڤҹ�ڵ�� ���⤵� ����� ͵ڶҹ� �ջ����. ���\n"���ڶշ� �ҹ����"�� �ҷ����. �͡�ùڵ� �ǡ��� ��������. ���ءڡ��ԡҵ�\n���� �ءڡ��ԡ�, ͵ڵ����� �طڸ�Ե��� ��Ե�, �����ح�೹ �ԯڰ� ��Ҹ�ó�\nͭ��ʹڵ� ͵��. �� �� �ҵ�? ����ʨڨ�ʹ�. ����� "�ءڢ� ��ط��\n���ø� ��ڤ��"��. ������ڢعڵ� �Ը �- �ʵһ�ڵ����� ͸Ի���, ����\n�ػڻ�ڵ��ҡ�÷��ʹ�ڶ� "��ԭڨ� ��ط¸����, ʾھ�ڵ� ���ø������"�� ���.\n����� ���ø� �������� ����� �Ԩڨ��ʹ ���� ʾھʧڢ�� ����Ԫڬ�ڵ� �ػڻ�ڪ��.\n[���] �ԯ�� ����ʨڨ����� ��൹ҵ� �ԯڰ�����. ��� ���\n��ʻ��ػ�. �Գڳ� �ԨԡԨک� �๹ҵ� �Գڳ�ԨԡԨ��. �Ԥ�� ���� ����ҵ�\n�Ԥ�����. ����êڪ�ڻ��⵵� ����÷���� ����. ��ڶ? ʵڶ�����.\n����� ��� ��ڨ��, � ����� ʷڸ� �- �͵ڶ ǵڵ�յ� ͻûڻ�ڨ��. ����\nʾھ�ڶ �ؾ�� �صڵ�µڵ� �صڵҹ�ڶ�ڵ� � �ҡ����ҵ�.\n@�ԧ��ö: � �.�. �ͳԵڵ��ڵ�ҳԹڵ�    � �.�. �͵ڶ    � �.�., ��. ʷڸ��


بزاڤــ : پەیوەست بەرزنجى\nلەچەند ڕۆژى ڕابردوودا ژمارەیەک چەکدار لەگوندى دێلێــژە هەڵدەکوتنە سەر ماڵى پڕۆفیسۆر عیزەدین مستەفا ڕەسوڵ و زیانێکى زۆرى مادى پێ دەگەیەنن.\nخزمێکى نزیکى عیزەدین مستەفا ڕەسوڵ لەلێدوانێکى تایبەتدا بە بزاڤ-ى ڕاگایاند: لەچەند ڕۆژى ڕابردوودا چەند کەسێکى چەکدار بەمەبەستى دزیکردن لە گوندى دێلێژە هەڵدەکەوتنە سەر ماڵى پڕۆفیسۆر عیزەدین مستەفا ڕەسوڵ و زیانێکى زۆر بە کتێب و کەلوپەل و ناوماڵەکەى دەگەیەنن، بەڵام دواى ئاگاداربونەوەى خەڵکى گوندەکە دزەکان هەڵدێن و تەقەکردن لەنێوان خەڵکى گوندەکەو چەکدارەکان ڕوودەدات.\nئەو کەسە نزیکەى عیزەدین مستەفا ڕەسوڵ ئاماژەى بەوەشکرد پێشتر بنکەیەکى پۆلیس لەگوندەکە هەبووە، بەڵام بەبڕیارى بەرپرسێکى ئەمنى بنکەکە هەڵوەشاوەتەوەو پۆلیسەکان گوازراونەتەوە بۆ شوێنێکى ترو پاسەوانى باخ و ڤێلاى بەرپرسەکە دەکەن.\nسەرچاوەکە وتیشى لەوکاتەوەى بنکەى پۆلیس لەگوندەکە نەماوە دزیکردن و تەقەکردن لەخەڵکى گوندەکە سەرى هەڵداوە، جگە لەوەى ڕاوکردن لەسنورەکە زۆر زیادى کردووە. بۆیە داوایکرد کە ئەو بنکەیە دابنرێتەوە چونکە زۆر پێویستە.\nپڕۆفیسۆر عیزەدین مستەفا ڕەسوڵ یەکێکە لە شارەزایانى بوارى زمانى کوردى و براى فاروقى مەلا مستەفا خاوەنى کۆمپانیاى ئاسیاسێڵە، باوکیشیان "مستەفا سەفوەت" یەکێک بووە لەشاعیرە دیارەکانى کورد و جێگەیەکى دیارى لەئەدەبى کوردیدا هەیە.\nگوندى دێلێژە دەکەوێتە سنورى پارێزگاى سلێمانى و یەکێکە لەشوێنە گەشتیارییەکانى کوردستان و بەپێى سەرچاوەکانى مێژوو زیاتر لە سەد ساڵ پێش شارى سلێمانى ئاوەدانکراوەتەوەو ژیانى تیابووە.\n10/25/2018 7:43:10 PM